text:
Alan Thompson fer nú frá sum “General Manager of High Performance and Head Coach of the Australian Swim Team”, ikki vegna ákæruna um siðamisbrot, sum hevði viðført at hann var farin í farloyvi, men tí at hann ikki kann ganga við til hansara uppgáva nú skal býtast sundur í tvey, har ein verður “Head Coach” og ein annar verður “General Manager of High Performance”. Nýggjur høvuðsvenjari verður Leigh Nugent, og David Crocker verður so fyribils “General Manager for High Performance”. Les swimnews.com
7 thoughts on “Avstralski høvuðsvenjarin farin frá”
-
Rókur skrivar:
ikki vegna ákæruna um siðamisbrot, sum hevði viðført at hann var farin í farloyvi
Hetta skilji eg als ikki Rókur, hann er altso ongantíð ákærdur fyri siðamisbrot. Vís mær hvar tú finnur eina álítandi keldu har tað stendur?????
Tá ið fólk samanbera Terry Buck og Alan Thompson, so gera tey feilir sum tíverri kosta honum (Thompson) óhugnaliga nógv. Tað er ræðandi at fólk kunnu “fabrikera” ákærur og tveita um seg við orðum sum einki hava við veruleikan at gera.
Frá SA.
The allegation against Thompson is not a criminal matter and does not involve assault
Eg prátaði sera nógv við Greg Towlie (landsliðsvenjari í Open Water í AUS) tá ið okur vóru í Potsdam. Greg og Alan eru vinir. Vandi er fyri, at um Thompson vil, so ruinerar hann Swimming Australia fyri amatørisligan máta at handfara eina anonyma keldu sum eingin nakrantí hoyrdi aftur frá. Hatta er alt “heit luft” som Greg greiddi frá. Onkur í Swimming Australia er komin til at siga ov nógv, og tað er næstan einki, tí einki skal vera í hesum málinum. Men navnið Alan Thompson er nú hongt út av einari klovn sum tosaði um Thompson og Buck sum vóra tað sami persónur og Swimming Australia bíðar nú kanska bert eftir einari rættarsak. Tíverri fyri Australian Swimming, eina rættarsak sum Alan vinnur, og gott fyri hann hóðast hansara navn enn er, og altíð vil vera “sverta til”. Australian Swimming hevur als ikki økonomi beint nú til at “yvirliva” eina bót í milliónklassa. But there you go.
Ája, hesir miðlarnar!!!
ABS Sports í AUS skrivar:
Editor’s Note (December 7): An earlier version of this story included a quote from Mr Neil that was taken out of context.
Hvat var tað? og hvussu stóran skaða gjørdi handan skeiva “quote” frá harra Neil?
-
Tað finnast óivað nógvar keldur a la Ekstra Bladet, men Reuters er mær vitandi ikki ein av teimum:
Thompson took leave from his job in December after a claim of “inappropriate behavior” against him was reported to Swimming Australia by an anonymous source through local media.
The claim is under investigation.
http://www.reuters.com/article/idUSTRE60S0YD20100129
Eg havi leitað eitt sindur á netinum, og finni eina rúgvu av avísgreinum um hesa kanning av “inappropriate behavior” og/ella “misconduct”, umfatandi serliga avstralsk bløð sum “The Australian“, “The Canberra Times“, “The Herald Sun“, “The Daily Telegraph” og “The Sydney Morning Herald”
Og so kemur tann kritiski spurningurin: Skal eg tiga hatta burtur, bara tí at eg her í Føroyum siti og haldi at maðurin nokk er óskyldugur? Eg sum helt at Pantani ikki hevði dopað seg?
Nei, hatta er sovorðið sum man virkuliga kemur út at skíta av, um man velur at lata verða við at nevna tað, og so fær spurningin einaferð tá ið maðurin møguliga er dømdur. Hatta er opinbart ein partur av hesari søgu hjá øllum, og tí eisini hjá mær.
At avstralska svimjisambandið hevur handfarið hetta illa, og at tað er eitt forferdiligt karaktermorð um maðurin er óskyldugur… tað kunnu vit skjótt blíva samdir um. Vit liva jú við hasum allatíð, sum venjarar, at tað skal ikki meira enn ein forvirrað sál til at sora alt sundur.
-
Hann er ikki ákærdur. Har er ein kanning sett í verk, men eingin ákæra.
Men miðlarnar handfara málið sum um tað bert er ein spurningur um nær hann verður dømdur.
SA hevði IKKI bjóða honum starvi aftur um har var nakað ullunt í málinum. No way.
Fyri meg virkar tað sum um tú longu hevur avgjørt at hann er sekur í onkrum ræðuligum.
SA hevur longu boða frá, at tað ikki er nakað kriminelt. Men sjálvandi eftir at fólk fóru í sjálvsving við ymiskum teorium. Og tað tí at SA koksaði við at koma fram við báðum málum um tveir heilt ymiskar venjarar, har annar er deyður fyri langari tíð síðan. Um ein lesur hasar ymisku greinarnar, so sær ein skjótt, at teir bara kopiera hvønn annan.
Eg fekk at vita, at eingin svimjari er innblandaður í kanningini, tað er ímillum Thompson og ein vaksnan persón innan AS. Trupuleikin var bara, at hesin persónur ikki finnist. Ella vil ikki finnast.
Kunnu okur blíva einigur í, at The claim is under investigation og ikki Alan Thompson, og at hann als ikki er ákærdur fyri nakað av nøkrum mynduleika?
Tí tað er ein himmalvíður munur á einaru almennari ákæru av einum persóni og einari kanning av einari ákæru.
-
“Fyri meg virkar tað sum um tú longu hevur avgjørt at hann er sekur í onkrum ræðuligum.”
Alright, I’ll play with you: Royn at skriva hasa greinina um Alan Thompson, uttan yvirhøvur at nevna fyrru episoduna. Fyristilla tær so at onkur fylgir so mikið væl við, at viðkomandi hevur frætt um fyrru søguna (frá mær ella frá onkrum øðrum… hon stóð allastaðni, tá í desember. Hvat hugsa fólk so, nú hann fer frá? At tað er vegna ósemju um hvussu hansara arbeiði skal býtast? Nei, tá kemur svínhundurin væl í tey flestu, at tað kann vera at hatta er tað sum verður skrivað, men at veruleikin er at hann er farin frá vegna tað sum ikki verður nevnt.
Tað komiska er jú at tað sum eg skrivi, er at hetta ikki er vegna hina ákæruna. Um eg meini rættarliga ákæru ella bara ákæru frá einum ónevndum persóni er væl eitt sindur líka mikið, tí eg royni jú her faktiskt bara at siga, at tað ikki hevur nakað við hina gomlu søguna at gera.
Vit kunnu royna tað við einum øðrum vinkli. Eg síggi hesa greinina á SwimNews, og meti at tað hevur nokk áhuga fyri tey flestu svimjiáhugaði, at australski høvuðsvenjarin er farin frá vegna ósemju við sítt svimjisamband. Fyrsti tanki hjá mær, áðrenn eg yvirhøvur havi lisið greinina lidna, er “uha, man hetta hava nakað við hitt at gera?”, sum eg ørminnist frá í desember. Right, eg finni so skjótt útav at tað ikki hevur nakað við hitt at gera, og skal so til at skriva eina grein her. Skal eg tá pilka hendan partin burtur úr, hóast tað var fyrsta sum fall mær inn, tí at eg av einhvørjari orsøk vil verja Thompson? Hvat sigur tað um meg, um greinin her verður tann fyrsta og kanska einasta sum ikki nevnir ‘hina’ episoduna? Tað skal jú bara éitt klikk til at uppdaga at eg goymi okkurt, so leingi sum eg vísi til kelduna.
Eg kenni ikki handan mannin, og trúgvi heldur ikki at eg hevði dugað at lisið hann av, um hann hevði gjørt okkurt sovorðið. Eg havi spekulerað uppá um eg burdi hildið sovorðnar søgur vekk frá hesari heimasíðu, við tað at tær eru so neiligar, óbehagiligar og skaðandi fyri ítróttin, umframt at ‘eisini børn lesa hesa síðu’. Men eg veit ikki… nú sovorðið í heilum vísur seg at henda runt um, so er tað væl ikki av vegnum at nevna tað viðhvørt, so at fólk minnast til at ansa eftir. Hin fyrra søgan hevði jú nakrar ótrúliga góðar leiðireglur, frá hasum Tony Austin á scaq.blogspot.com, ið vardu bæði tey sum kundu risikerað at verið fyri siðamisbroti, og tey sum kundu risikerað at verið ákærd fyri siðamisbrot.
Alright, kanska er “ákæra” eitt hart orð, um man hugsar sum ein sakførari ella ein løgreglumaður. Men tað er jú eitt rímiliga vanligt orð, til at lýsa at onkur sigur at onkur annar hevur gjørt okkurt. “Pástandur” hevur ein klang sum um at eg ikki trúgvi uppá søguna, og “uppáhald” dugi eg illa nokk at brúka.
So for the record, og ífall at nakar enn ivast: Eg áni ikki hvør hasin maðurin er, ella um nakað hald er í søguni. Eg áni heldur ikki nakað um at tað ikki skuldi verið nakað hald í søguni. Tað besta eg kann siga um hesa søguna, er at har nokk kemur ein niðurstøða einaferð, og at eg tá so avgjørt ætli mær at nevna hana eisini, her, líka mikið um hon dømir ella fríkennir Thompson.
Og eg krossi fingrar fyri at Thompson er ósekur og verður fríkendur, við tað at vit tá hava eitt erkadømi uppá klassisku horror-søguna hjá venjarum: At verða krossfestur av øllum fyri ein pástand frá éinum, bara tí at eingin annar fekk upp í lag at vera um teg og viðkomandi. Hvussu ofta verða vit ikki settir í støðuna, at skula koyra onkran svimjara heim ella fara til svimjistevnu sum einsamallur vaksin, tí tað av einhvørjari orsøk ikki liggur fyri hjá nøkrum øðrum at hjálpa til?
Hasa søguna skal eg nokk fara at rabla um, tá ið maðurin ein dag er frídømdur.
-
Ger teg bara kláran til at rabla 😉
Og eg vil enn siga, at hendan greinin hjá tær er sera misvísandi, tí hann er onkantíð ákærdur fyri siðamisbrot.
Og tó byrjar tú við at siga soleiðis: Alan Thompson fer nú frá sum “General Manager of High Performance and Head Coach of the Australian Swim Team”, ikki vegna ákæruna um siðamisbrot, sum hevði viðført at hann var farin í farloyvi
“Alleged” = pástandurin um “misconduct” síggja ikki út til at halda vatn (fyri at halda tað í rætta elementinum)
Sambart The Daily Telegraph, so er Alan Thompson sum onkur pástendur skal hava uppført seg óhóskandi til eina venjara clinic í 2007, farin frá tí hann ikki einast við SA, og serliga SA chief executive Kevin Neil.
Swimming Queensland boss Kevin Hasemann sigur soleiðis við The Australian
“Alan is a proud man whose reputation is without stain. He has passionately discharged his responsibilities as head coach of the Australian swimming team with great success and, most importantly, without the slightest question mark over his character. Given the circumstances, Alan simply doesn’t deserve to have been placed in a position where his mental health must surely be under serious assault.”
Nicole Jeffery frá The Australian heldur á fram við at skriva:
Swimming Australia staff had not planned to announce an inquiry into Thompson’s behaviour on the day that the Buck allegations were raised, but felt obliged to respond after news of the inquiry was leaked to a television network. There is suspicion within the swimming community that the leak was timed to damage Thompson’s standing.
Altso er niðurstøðan um nakrar dagar/vikur sikkurt hendan: Kevin Neil hevur fingi “hjálp” í maktkampinum ímóti Thompson við hesum karaktermorði av tí venjara sum gav AS besta úrslit til OL nakrantíð.
And for the record. AS hevur arbeitt við at splitta starvi hjá Thompson upp í langa tíð, hetta er ikki nýggjheitir.
Eftur stendur:
A media release from Swimming Australia claimed his departure was related to a disagreement over a “restructure” of team management.
The Daily Telegraph understands it comes amid divisions in the sport over the inquiry by Louise Donohoe SC.
Swimming Australia pre-empted her report in a glowing press release about Thompson’s achievements, saying “the investigation is continuing and at this stage it appears that the original claim of inappropriate behaviour involving Alan Thompson will not be proven”
“will not be proven” I wonder why…
-
Vit lata tað standa har, haldi eg 😉
-
-
-
-
Thompson, who has been on a leave of absence from his position since an investigation began in December into allegations of inappropriate behavior
http://www.swimmingworldmagazine.com/lane9/news/23224.asp?q=Alan%20Thompson%20Steps%20Down%20from%20Swimming%20Australia
Og hann sjálvur á SQAC, sum er totalt anti-SwimNews, heldur eftir øllum at døma líka lítið um Thompson:
Thompson should not have been such a “baby” in public about this decision, especially while he is still under investigation for alleged inappropriate behavior.
http://www.swimmingworldmagazine.com/lane9/news/23224.asp?q=Alan%20Thompson%20Steps%20Down%20from%20Swimming%20Australia
-
Ger viðmerking Cancel reply
This site uses Akismet to reduce spam. Learn how your comment data is processed.


c: text/html

text:
Starvsnevnd SSF hevur ásett viðfestu kravtíðir til Oyggjaleikir 2019, sum verða á Gibraltar frá 6. til 12. juli 2019. Kravtíðirnar síggjast eisini her á ssf.fo.
Gevið gætur at fýra stevnur eru útvaldar til at vera kravtíðarstevnur til Oyggjaleikir 2019, á sama hátt sum vit høvdu fýra til Oyggjaleikir 2017. Svimjarar mugu biðja SSF um undantaksloyvi, um tey heldur vilja royna á aðrari stevnu.
Eitt annað nýtt er at bæði kyn nú kunnu royna eftir kravtíð í bæði 800 og 1500 frí, við tað at oyggjaleikanevndin hevur víðkað skránna við hesum. Hetta var eftir áheitan til teknisku svimjinevndina frá okkum í SSF, til at javnseta kynini.

robotstxt: allowed

filter: keep


text:
Maersk Oil er nær við at fáa sáttmála um at menna eitt stórt oljuøki í Iran. Tað skrivar iranska tíðindastovan Mehr News.Iranski oljumálaráðharrin, Bijan Zanganeh, væntar sambært Mehr News eina avtalu í nærmastu framtíð millum landsins almenna oljufelag, National Iranian
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"I don't know the key to success, but the key to failure is trying to please everybody." -Bill Cosby


text:
PAX 8 - Hvítormurin
Bókaklubbin
- Síður: 194
- Útgávuár: 2018
- Upprunamál: svenskt
- Innbinding: heft
- Rithøvundur: Aasa Larsson/Ingela Korsell
- Myndir: Henrik Jonsson
- Týðari: Súsanna Berg
Á Himmalbrekkuni hvørvur eitt lítið barn knappliga, hon er sum uppslúkt av jørðini. Samstundis er Iris sporleyst horvin. Kann hetta hava samband við hvørt annað?
Alvi og Viggo fáa hjálp úr óvæntaðum staði, men hvussu kunnu teir bjarga nøkrum, sum er i klørnum á Svørtu heksini? Og einastaðni djúpt undir Mariefred kemur spakuliga lív í eina elligamla veru.
Hvítormurin er áttandi partur av PAX-bókarøðini.


text:
Trý týdningarmikil stig
TB | 26/08/13
1. deild: TB 6-2 EB/Streymur
Í kvøld var tað stóra fótbóltskvøldið, TB, Real Madrid, Manchester United og Chelsea skuldi øll dystast. 1. deildar liðið hjá TB skuldi taka ímóti EB/Streym við Stórá klokkan 19:00 og sum stigatalvan sigur okkum var her talan um eina botnuppgerð. Bæði liðini hava havt tað trupult í 1. deild, men uttan iva ynskja bæði liðini at yvirliva í hesari deildini, so eykaleikarar til bestu liðini kunnu fáa nakrar dystar á einum nøktandi støði.
Páll H. Guðlaugsson hevði til dystin gjørt av at taka nakrar av Effodeildar leikarunum við til hendan mánakvøldsdystin. Teitur Justinussen var ein teirra, tað sum er áhugavert við Teituri í dag er, at hann vorðin úttikin til U21 landsliðið hjá Føroyum. Vit gleðast Teitursa vegna og ynskja honum góða eydnu. Umframt Teitur er Rógvi Joensen eisini úttikin.
Páll hevði aftrat Teituri tikið Eirik og Heina Mikal við frá Effohópinum.
Liðið hjá TB byrjaði soleiðis:
Aksel
Hanus – Kim – Sjúrður – Eirikur
Carl – Heini – Jónhard – Teitur – Ragnar
Arthur
Á bonkinum vóru: Allan, Chris, Einar, Jón Tórður og Ólavur.
Dysturin byrjaði rættiliga javnt, men tað gingu ikki nógvir minuttir, so vóru TB greitt omaná. Eftir eina løtu eydnaðist tað at fáa hol á eftir innlegg úr høgru, so kemur Teitur ímillum og náar bóltin áðrenn málmannin hjá gestunum. Soleiðis gjørdist 1-0 og vónirnar vóru góðar og tær blivu ikki verri, tí TB vóru greitt omaná og kundu havt skorað uppaftur fleiri mál, um teir vóru eitt sindur meira neyvir.
Tað kom enn eitt TB mál í hesum hálvleikinum og tað bleiv eitt sjálvmál, sum ein EB/Streymari kom at beina í málið aftaná eitt støðugt trýst frá TB.
Beint áðrenn hálvleikinum gjørdist støðan 2-1, tí tað eydnaðist EB/Streym at fáa eitt mál.
Men hetta skuldi ikki vísa seg, at nerva okkara leikarum, tí í øðrum hálvleiki skuldi dysturin vísa seg, at gerast sera málríkur. Tað gekk upp í slag og tað endaði við at tá dómarin bríkslaði fyri seinastu ferð stóð tað 6-2 á máltalvuni.
Sum vit skilja, so gjørdist málskjúttarnir í øðrum hálvleiki hesir: Ragnar x 2, Arthur, Carl.
Myndir frá dystinum
Vit vóru framvið til fyrsta hálvleik og fingu tikið nakrar myndir. Myndirnar síggjast á Flickr umvegis hesa leinkjuna.


text:
Í dag bórust tíðindi um, at størsta samtíðarskald íra andaðist eftir stutta sjúkralegu. Í 2005 hepnaðist Listastevnu Føroya at fáa nobelvinnaran í bókmentum frá 1995, Seamus Heaney, til Føroya. Ikki skal sigast so nógv um stórskaldið, men vit á Vencli fara at lata skaldskapin, ið hann hevur ríkað okkum vit tala fyri seg. Anahorish Mítt […]
Í Varðanum hesaferð taka vit yrkingar úr eystri og úr vestri. Vit hava sera góðar yrkingar úr Estonia, Norra, Føroyum, Belgia, Íslandi, Russlandi og Bulgaria. Eisini er samfelagskjak úr Bretlandi og Føroyum, millum annað kjak um skrásett parlag úr seinasta Varða. Og so er ikki neyðugt at siga, at vit sjálvandi eisini hava nýskrivaðan […]
Barndømi gjøgnum ljóðið frá dryppandi krananum hómi eg umhvarvið av eini ógvuliga reyðari marru eg hevði einaferð eg mátti gerast eitt við livandi skuggarnar í blómuta tapetinum á vegginum á mínum kamari har langomman andaðist í barndømi OMR
Útgávukonsert: The Absent Silver King Komandi leygarkvøld 3. august verður útgávukonsert í Sjónleikarhúsinum við The Absent Silver King. Bólkurin gevur út LP plátu og fløgu, sum teir hava upptikið live uppá tveir dagar í Studio Bloch við Benjamin Petersen sum ljóðmeistara. Heft at útgávuni er stuttsøgu- og yrkingasavnið hjá forsangaranum, Trygva Danielsen, sum seinasta árið hevur verið […]


text:
Nyggjar.com: Nýggjárshaldið í Vági hevur neyvan eydnast betur og verið vakrari enn tað var hesuferð. Veðrið var av tí besta og teir útvið 160 faklarnir vóru byrjanin til eitt stórsligið kvøld kring Tríkantin á Sandinum, har skrýddur nýggjársbátur stóð klárur at brenna.
Longu tíðliga í desember var greitt, at fleiri útlendsk ferðaløg fóru at koma til Nýggjárshaldið í Vági. Men tá faklagongan byrjaði úti í miðbýnum í Vági, gjørdist skjótt greitt, at nógv fleiri útlendskir gestir (tey flestu við myndatólum) enn man visti um vóru komnir til Vágs.
Í lítlari kanning millum tey, sum leiga út til gisting, er greitt, at fólk frá í øllum førum 9 ymiskum londum høvdu leitað sær til Vágs at uppliva Nýggjárshaldið í Vági.
Tvey ymisk ferðaløg vóru úr USA. Tvey ymisk ferðaløg vóru úr Skotlandi. Ferðaløg vóru eisini úr Kina, India, Italia, Fraklandi, Týsklandi, Íslandi og Danmark.
Hugsandi er, at fleiri onnur ferðaløg eisini hava verið í Vági nýggjársaftan, tí umframt møguleikan at gista hjá familju og vinfólkum, so ber eisini til at leiga gisting umvegis AirBnB.
Neyðugt verður til komandi ár at fara undir at tryggja at fleiri songjapláss verða tøk, nú stórur útlendskur áhugi er fyri at koma til Vágs at uppliva Nýggjárshaldið í Vági.


text:
Eingin tekur KÍ í løtuni. Í fagrastu líkindum í Klaksvík við einari áskoðarafjøld, sum hini liðini í bestu deildini bara kunnu droyma um, sendu klaksvíkingar hinar víkingarnar heimaftur sum av torvheiðum.
Tað var enn einaferð tann dansandi álopsduoin Bjartalíð og Klettskarð, sum syrgdi fyri málunum, og nú má vera greitt, at eisini besta álopið er at finna í Klaksvík, tí bestu verjuna hava teir longu prógvað. Teir báðir hava nú skorað ávikavist 12 og 10 mál fyri KÍ. Kí er nú fýra stig framman fyri nummar tvey, ið framvegis er Víkingur.
Sí myndafrásøgn á Norðlýsinum her
TB gjørdi ein ordans vørr við at vinna á einum av hinum FM-biðlunum NSÍ í Trongisvági. Nýggi venjarin Sigfríður Clementsen legði sostatt væl frá landi í síni fyrstu roynd á odda fyri stolta aldursforsetan í føroyskum fótbólti. 3-1 til TB.
Í Havn spældu HB og B36 málleysan javnleik, sum hvørki av feløgunum í veruleikanum kunnu brúka til tað stóra. Báðir partar høvdu møguleikan at avgera dystin, men hvørgin parturin vísti tað fótbóltsspælið, sum skal til.
ÍF bankaði B68 4-0, og harvið er ÍF veruliga komið fyri seg og hálaði seg fram um HB upp á 5. plássið.
Skála vann sera avgerandi dyst móti AB við einum máli móti ongum. Við sigrinum skrykti Skála seg veruliga leyst av botninum, har AB og B68 nú liggja einsamøll.
Støðan er nú: KÍ 32 stig, Víkingur 28 stig, B36 26 stig, NSÍ 24 stig, ÍF 21 stig, HB 19 stig, TB 13 stig, Skála 13 stig, AB 9 stig og B68 6 stig. Sí meira á faroesoccer.com


text:
Góður venjingardystur
TB | 08/02/13
Farna vikuskifti, var 1.Deildarliðið hjá TB í Vági, har FC Suðuroy, sum í ár spælur í 1. Deild, hevði bjóðað til venjingardyst. Veðrið var ikki tað besta til fótbólt, og vindurin hevði hug til at darva viðhvørt. Úrslitið av ársins fyrsta venjingardysti bleiv 4-3 til vertirnar, sum uttan iva ætla sína tilveru, í næstbestu deildini, at vera stokkuta. Í morgin verður so høvi til at síggja Effodeildarliðið hjá TB royna seg móti FC Suðuroy, og spælt verður við Stórá. Hetta verður fyrsti venjingardysturin hjá okkara fremstu manning, so spennandi verður at síggja, hvussu teir fara at royna seg. Dysturin byrjar kl. 18 við Stórá í Trongisvági.
Spennandi og ungur hópur
Eftir innsatsinum hjá unga TB liðnum at døma, so hava vit nakað gott í væntu frá ungu beiggjunum í ár. Teir komu afturút við trimum málum, men megnaðu at berja seg upp á 3-3. Móti dystarenda staðfestu vertirnar tó sigurin, við einum seinasta máli. Dysturin var tann fyrsti venjingardysturin hjá unga 1. Deildarliðnum hjá TB.
Nýggj spælskipan
Okkara ungu garpar royndu seg, á fyrsta sinni, við nýggjari spælskipan í Vági. Hendan nýggja skipan er heldur øðrvísi, enn tann vanligt brúkta 4-4-2, sum liðið brúkti undanfarin ár í 2. Deild. Skipanin, ið brúkt bleiv sunnudagin var ein 3-2-1-3-1. Hóast tað sjónliga tóktist trupult hjá ungu monnunum í byrjanini, so mentist teir, sum dysturin leið, og onkrar løtur sá heilt gott út hjá teimum.
Manningin á TB liðnum var hendan:
Málverji:
John Jacobsen
Verja:
Ragnar Joensen, Teitur Olsen, Magnar Vang
Verjukendur miðvøllur:
Kim Roest og Carl Bech
Sentralur miðvøllur:
Heini M. Mortensen
Álopskendur miðvøllur:
Arthur D. Poulsen, við Allan Smedemark og Hjalta Vestergaard á hvør sínum vongplássi
Álopið:
Poul Ingason
Eykaleikarar, sum komu inn:
Boas Nitschke (Máverji)
Rógvi Kárason (Sentralur miðvøllur)
Mikkjal Nielsen (Vongplássið)
Mikal Jespersen (Vongplássið)
Poul Ingason skoraði øll trý málini fyri TB, og spennandi verður, hvat hann og restin av Effodeildarliðnum klárar at levera í morgin, tá eisini teir møta FC Suðuroy.


text:
TB styrkir seg við landsliðsleikara
TB | 08/01/13
TB hópurin sær meira og meira spennandi út, nú fyrireikingarnar til komandi kappingarár eru í hæddini. Sunnukvøldið kundi aldursforsetin í føroyskum fótbólti kunngerða, at Senegalski miðvallarin, Joseph Bassene var komin aftur til felagið, og í dag kunnu vit aftur kunngerða eitt nýtt navn í TB høpi. Talan er um Babacar Ndiour, sum er verjuleikari úr Senegal, og sum hevur spælt fleiri A-landsdystir, hóast sín unga aldur. 23 ára gamli Babacar, skuldi eftir ætlan spæla fyri B68 í fjør, men pappírsarbeiðið bleiv handfarið ov seint, og tískil fekk sterki verjuleikarin ikki spæliloyvi í Føroyum. Í næstum kemur hann til royndarvenjing hjá TB, og vísir hann seg at verða eins góðan, og vit vóna og vænta, so verður sáttmáli undirskrivaður, veit TB venjarin, Hans Fróði Hansen at siga.
Innrás úr Senegal
TB hava áður havt leikarar úr Afrika, og allir hava teir verið okkum dyggir stuðlar. Tá tað so fyrr í vetur bleiv kunngjørt, at krútsterki senegalski, Ndende Adama Guéye kom til TB, eftir at hava spælt nøkur ár í B68, vistu vit, at í honum áttu vit ein góðan leikara. Sunnudagin bórust so tey gleðisboð, at landsmaður hansara, Joseph Bassene eisini kemur til TB í ár. Joseph hevur áður spælt í TB, og hansara dygdir styrkja væl um hópin. Í kvøld kunnu vit á triðja sinni kunngerða, at ein nýggjur leikari úr Senegal kemur til TB. Gamaní er talan um royndarvenjing í fyrstu syftu, men vit vóna og vænta, at leikarin er nóg góður til at fáa sáttmála alt fyri eitt. Nýggi maðurin er einans 23 ára gamal, men hevur, hóast sín unga aldur, longu umboðað A-landsliðið hjá Senegal fleiri ferðir. Tað kann nevnast, at hann longu hevur roynt seg í dysti móti Hugo Rodallega og Radamel Falcao í dysti móti Kolumbia, og móti Javier Hernandez, í dysti móti Meksiko.
Skuldi tað komið til, at eisini Babacar fær sáttmála við TB, so má tað sigast at vera ein ávís innrás úr Senegal. Við trimum leikarum úr afrikanska landinum, er tað met í felagnum. Tó skal sigast, at tað áður hava verið fleiri enn tríggir leikarar úr sama útlandi í felagnum, men tá hava teir verið úr Serbia.
Fekk ikki spæliloyvi á Toftum
Babacar Ndiour, sum forvitnisligi afrikanin eitur, var til royndarvenjing hjá B68 í fjør, men onkursvegna gekk pappírsarbeiðið ov seint, og spæliloyvi fekst tískil ikki til evnaríka verjuleikaran. Evnini vóru tó, væl og virðuliga, til sáttmála, men óeydnutíð fyri toftamenn, gekk ov seint við pappírunum. Arbeiðast má tí av øllum alvi, um maðurin vísir seg at verða eins góður, og vit vænta og vóna.
Hevur spælt á høgum støði
Ungi afrikanski leikarin hevur royndir frá bestu deildini úr Senegal, har hann hevur umboðað høvuðstaðarfelagið ASC Diaraf. Felagið er eitt av teimum meira sigursvandu í landinum, og hevur eitt nú vunnið meistaraheitið 11 ferðir, og steypakappingina heili 14 ferðir. Tríggjar ferðir hava teir vunnið greipuna.
Evnaríki verjuleikarin má hava spælt væl, tí hann hevur vakt ans hjá landsliðsvenjara teirra. Babacar hevur eisini spælt fleiri landsdystir fyri Senegal
Hví bara royndarvenjing
Vit spurdu Hans Fróða Hansen, um hví TB ikki festi mannin at einum sáttmála beinanvegin, tá man longu hevði hoyrt so nógv gott um hann. Og til hetta svarar venjarin, at skilagott varsemi er til at viðmæla í tílíkum førum.
– Vit kunnu vera óhepnir – sum felagið vist hevur verið áður – at maðurin, sum kemur til Føroya, ikki er tann sami, sum sáttmáli er skrivaður við. Við at tryggja seg, sum vit gera nú, fáa vit ongar óneyðugar og óvæntaðar útreiðslur, sum kosta okkum dýrt. Hetta er ein skilagóð tilgongd, sum er púrasta uttan vansar fyri felagið.
Harafturat vil eg fegin fáa høvi til at síggja leikaran sjálvur, áðrenn eg taki avgerðina um, at eg ynski mær hann í hópin, sigur Hans Fróði Hansen, høvuðsvenjari hjá TB
Tað verður spennandi at síggja nýggja styrkin til venjing í næstum, og hópurin sær nú rættuliga spennandi út.
Heimligi hópurin er langtsíðani byrjaður at venja saman, hóast offisiella “fyrsta” venjing var sunnudagin. So tá útlendsku leikararnar koma afturat, tá byrjar veruliga at líkjast.


text:
22 Men skriftin hevur innilokað
alt undir synd, at fyrijáttanin
við trúgv Jesu Christs mátti verða
givin til teirra sum trúgva.
23 Men áður enn trúgv kom,
vórðu vit hildnir í varðhaldi undir
lógini, byrgdir inni fram at trúnni
sum skuldi síðan verða opinberað.
24 Hvørsvegna lógin var skúlameistari
okkara at føra okkum til
Christs, at vit máttu verða rættvísgjørdir
við trúgv.
25 Men eftir at trúgv er komin,
eru vit ikki longur undir skúlameistara.
26 Tí tit eru allir børn Guðs við
trúgv á Christ Jesus.
( Gal. 3:22-26 FKJ )
14 Tí synd skal ikki hava harradømi
yvir tykkum: tí tit eru ikki
undir lógini, men undir náði.
15 Hvat tá ? skulu vit synda, av
tí at vit eru ikki undir lógini, men
undir náði ? Guð sýti fyri.
16 Vita tit ikki, at til hvørs tit
undirgeva tykkum sjálvar tænarar
at lýða, tænarar hans tit eru
hvønn tit lýða; hvørt hjá synd at
deyða, ella hjá lýdni at rættvísi ?
17 Men Guð veri takkaður, at
tit vóru tænararnir hjá synd, men
tit hava lýtt frá hjartanum tí sniði
av Guðs-læru sum varð fingin
tykkum.
18 Verandi tá gjørdir fríir frá
synd, gjørdust tit tænararnir hjá
rættvísi.
( Rom. 6:14-18 FKJ )
“Ikki longur undir” merkir, at vit eru ikki longur undir lógini sum VEG til frelsu. Verandi nú undir náðini, eru vit eru ikki longur undir lógini, men hetta ger okkum tó ikki óheftar av tí, at brot á lógina (tey 10. boðini) er synd.
Hann sigur aldeilis ikki, at tað nú skuldi verið líkamikið, um tú syndar ella ikki. Heldur tú tað, so ert tú VANLUKKULIGA VILLEIDDUR AV EINARI DJEVULSKARI FALSLÆRU, SUM Í DAG ER VORÐIN SERA POPULER MILLUM PINSARNAR. Nei, synd er enn synd og má avvaskast og vendast um frá og skýggjast sum Satan sjálvur.
Vit eru ikki undir lógini. Vit eru undir náðini.
Hvar er so lógin nú?
Er hon fjernað?
Nei, .. hon er í huga okkara og í hjarta okkara:
10 Tí hesin er sáttmálin sum eg
vil gera við hús Ísraels eftir teir dagarnar,
sigur Harrin; eg vil leggja
lógir mínar inn í huga teirra, og
skriva tær í hjørtu teirra: og eg vil
vera fyri teimum ein Guð, og teir
skulu vera fyri mær eitt fólk :
11 Og teir skulu ikki læra
hvør maður næsta sín, og hvør
maður bróður sín, sigandi, Kenn
Harran: tí allir skulu kenna meg,
frá hinum minsta til hins størsta.
12 Tí eg vil vera miskunnsamur
mót órættvísi teirra, og syndir
teirra og misgerðir teirra vil eg
minnast ei meir.
13 Í at hann sigur, Ein nýggjan
sáttmála, hevur hann gjørt hin
fyrsta gamlan. Nú, tað sum forferst
og gerst gamalt er til reiðar
at hvørva burtur.
( Hebr. 8:10-13 FKJ )
( Sí annars eisini Ezek. 36:25-27 KJB )
Hvørsumhelst ið fremur synd
misbrýtur eisini lógina: tí synd er
misbrótingin av lógini.
( I. Jóh. 3:4 FKJ )
.. hetta er SJÁLV DEFINITIÓNIN AV SYND, til ALLAR tíðir.
HVAT skulu vit tá siga ? Skulu
vit halda áfram í synd, at
náði kann gerast ríkilig ?
2 Guð sýti fyri. Hvussu skulu
vit, sum eru deyðir fyri synd, liva
longur í henni ?
( Rom. 6:1-2 FKJ )
DULAMAÐURIN OG ALT HANSARA FALSLÆRANDI HARKALIÐ SKULU HERVIÐ VERÐA KALLAÐIR TIL UMVENDINGAR. TEIR VILLEIÐA EIN STÓRAN HÓP AV FÓLKI TIL ÆVIGA GLATAN Í HELVITI.
Tí tey halda áfram í síni synd, órædd fram eftir breiða vegi beint í helviti.
FLÝGGIÐ FRÁ LEIGUSVEINUNUM: ÚLVUNUM Í SEYÐASKINNUM!!!
(Sitatini eru úr fyrstu útgávu av FKJ N.T.)


text:
17.11.2017 |
Næmingar heinta grót
Mánadagin 20.11-2017 fara 5. flokkur - 6. flokkur og 7. flokkur at vera við at fylla grót í standmyndina av Nykinum.
Mánadagin 20.11-2017 fara 5. flokkur - 6. flokkur og 7. flokkur at vera við at fylla grót í standmyndina av Nykinum, sum kemur at standa niðri við Vatn millum Flúgvarabedingina og Vatnsoyrar.
Ætlanin er at fylla standmyndina við neva-gróti, sum næmingar í Sørvágsskúla og Skúlanum á Giljanesi taka runt Vatnið. Tankin er, at tey ungu í Vágum fáa eina eigara kenslu við standmyndini og hetta vóru vit við til at gera.
Bussur koyrir næmingarnar út á flúgvarabedingina kl. 8.30 og tá arbeiðið er við at verða liðugt fara allir næmingar oman til Sørvágsskúla at fáa bollar og heitt kakao. Tey hava frí aftaná.
Tað er av alstórum týdningi at næmingarnir eru væl klæddir henda dagin, í gummistylvar og kavadrakt ella okkurt, sum er heitt og fjálgt. Sjálvt um veðrið er gott so kann verða sera kalt.


text:
Sverri Egholm
02.08.2017 - 23:11
Mentan > Mentan > Stevnur & festivalar
Fríggjadagin verður regatta í Hósvík og siglt verður av Eiði seint seinnapartin.
Á einum slíkum tiltaki í báti og við ymiskum virksemi á bryggjuni í Hósvík er veðrið altavgerandi.
Og tað sær út til, at veðurgudarnir eru við fyriskiparunum aftur í ár, tí veðurstovurnar lova sera gott veður bæði fríggjadagin og eisini leygardagin, tá nógvir av bátunum fara víðari á Ovastevnu í Nólsoy.
Fríggjadagin og alt vikuskiftið sigur hann vind av norði, undir 8 metrar um sekundið. Sólin kann daga fram, men kanska okkurt æl.
Hitin verður millum 10 og 14 stig. Um náttina 7 til 10 stig.
Fylg veðrinum her


text:
29. desember 2017Nr. 193
Kunngerð um fiskiskapin í føroyskum sjógvi við fiskiførum, sum eru skrásett í Føroyum, sum seinast broytt við kunngerð nr. 132 frá 28. september 2018
Við heimild í § 39, stk. 1, nr. 1, 2, 3 og 4 og stk. 2, nr. 8 og § 81, stk. 2 í løgtingslóg nr. 161 frá 18. desember 2017 um fyrisiting av sjófeingi verður ásett:
Kapittul 1
Virkisøki o.a.
§ 1. Henda kunngerð ásetir reglur um minstamát á fiski, reiðskap og fiskileiðir hjá føroyskum fiskiførum, ið eru skrásett í Føroyum, og sum fiska í føroyskum sjógvi.
Stk. 2. Kunngerðin er ikki galdandi fyri smábátar, sum fiska til húsbrúk.
Allýsing
§ 2. Grundlinjur í hesi kunngerð eru tær, ið eru ásettar í bekendtgørelse om afgrænsningen af søterritoriet ved Færøerne.
Minstamát
§ 3. Fiskur, ið ikki stendur mát sambært skjali 1, mátaður fremst úr høvdinum til aftast á stertinum, er undirmálsfiskur. Veiðan av undirmálsfiski fyri hvønn túr skal ikki vera meiri enn 5% av samlaðu vektini av veiðuni fyri túrin. Veiðan av undirmálsmakreli kann tó vera upp í 10% av samlaðu vektini av veiðuni fyri túrin.
Kapittul 2
Reiðskapur
§ 4. Einki fiskifar kann nýta trol, sum hevur smærri meskar enn 145 mm, tó undantikið í teimum førum, sum nevnd eru í §§ 14-17.
Stk. 2. Fiskireiðskapur, ið ikki stendur mát eftir §§ 5 og 6 skal vera fyri seg í serligum rúmi ætlað til goymslu av hesum reiðskapi.
Stk. 3. Skovlváð, trol, snurriváð og líknandi net skulu, tá fiskifør eru stødd ella sigla á teimum í §§ 15 og 17 nevndu leiðum og í teimum har tilskilaðu tíðarskeiðum, og á leiðum, har veiða við hesum reiðskapi ikki er loyvd, vera burturstúgvað á sínum natúrliga staði.
Faststandandi og drívandi reiðskapur
§ 5. Allar boyur á faststandandi ella drívandi fiskireiðskapi, so sum lína, teinar, rúsur, gørn o.a., skulu vera merktar við havnarkenningarnummarinum hjá fiskifarinum.
Stk. 2. Allar endaboyur skulu hava eina minst 1,5 metur høga stongboyu við vimpli við havnarkenningarnummari.
Stk. 3. Hevur fiskifarið ikki havnarkenningarnummar, skulu boyurnar vera merktar við navni og bústaði hjá eigaranum.
Bummtrol
§ 6. Veiða við bummtroli, skovlváð, snurriváð ella líknandi neti er ikki loyvd.
Tal av trolum
§ 7. Einki fiskifar kann nýta meira enn eitt trol í senn.
Trolposin
§ 8. Tvørmátið á tráðnum í posanum, 8 teir aftastu metrarnir av trolinum, skal ikki at fara upp um 8 mm. Netið framman fyri posan, millumstykkið, skal ikki vaksa í ummáli úr forkanti í afturkant, og pláturnar í yvirpartinum og undirpartinum skulu vera eins. Meskarnir í hvørjari plátu skulu vera skornir eftir síðu og ikki í nøkrum føri eftir leggi. Posin skal vera úr rektangulerum plátum, har yvirpláturnar og undirpláturnar eru eins. Ummálið í forkanti á posanum skal ikki vera víðari enn afturkanturin á millumstykkinum. Loyvt er at sneiða 3 teir aftastu meskarnar í posanum inneftir.
Stk. 2. Tað er ikki loyvt at snøra posan ella á nakran hátt at bera so í bandi, at meskarnir ikki standa fult mát. Tó er loyvt:
1) At knýta tilfar, ið bert verður fest framman og á síðurnar, á undirsíðuna av trolposanum, fyri at minka um slit.
2) At lata festið til gjørðina ganga gjøgnum spellið, og møguliga vera fest í spellið, tó soleiðis, at spellið ikki liggur fast at posanum av hesi orsøk.
Stk. 3. Tað er ikki loyvt at brúka gjarðir, rundstroppar, tó er loyvt at hava eina gjørð, lyftistropp, í posanum til at býta sundur við. Gjørðin skal ikki vera styttri enn 70% av ummáli trolposans, mált við strektum meski tvørturum á posanum á tí staðnum, har gjørðin er fest til posan.
Stk. 4. Ásetingarnar í stk. 1-3 eru ikki galdandi í beinleiðis fiskiskapi eftir gulllaksi.
Kapittul 3
Veiða við línu
§ 9. Fiskifør, størri enn 90 tons, hava ikki loyvi at veiða við línu innan fyri 6 fjórðingar úr grundlinjunum.
Stk. 2. Fiskifør, millum 15 og 90 tons, sum hava egningarmaskinu, hava ikki loyvi at veiða við línu innan fyri linjur drignar millum hesi støð:
1) 62°05,700 N 007°43,500 V
2) 62°11,000 N 007°20,000 V
3) 62°19,000 N 007°14,000 V
4) 62°23,500 N 006°48,000 V
5) 62°24,700 N 006°33,000 V
6) 62°22,000 N 006°15,000 V
7) 62°20,500 N 006°12,000 V
8) 62°14,000 N 006°16,500 V
9) 62°11,000 N 006°23,500 V
10) 61°57,500 N 006°33,500 V
11) 61°50,000 N 006°35,000 V
12) 61°19,200 N 006°39,000 V
13) 61°28,000 N 006°53,500 V
14) 61°36,500 N 007°02,000 V
15) 61°55,000 N 006°59,500 V
16) 62°05,700 N 007°43,500 V
Kapittul 4
Veiða við gørnum
Leiðir fyri tosk, hýsu og upsa
§ 10. Veiða við gørnum eftir toski, hýsu ella upsa er ikki loyvd í teimum í stk. 2 og 3 nevndu tíðarskeiðum og leiðum.
Stk. 2. Alt árið innan fyri 30 fjórðingar úr grundlinjunum.
Stk. 3. Alt árið á Føroya Banka innan fyri linjur drignar millum hesi 8 støð:
1) 60°50,000 N 007°57,000 V
2) 61°03,000 N 007°57,000 V
3) 61°15,500 N 008°16,000 V
4) 61°13,333 N 008°42,200 V
5) 61°00,000 N 009°11,000 V
6) 60°48,666 N 009°25,000 V
7) 60°24,000 N 009°07,000 V
8) 60°50,000 N 007°57,000 V
Leiðir fyri sild, reyðsprøku, tungu, skrubbu og rognkelsi
§ 11. Á innaru leið, ið er sjógvurin innan fyri grundlinjurnar, er beinleiðis veiða eftir sild, reyðsprøku, tungu, skrubbu og rognkelsi loyvd við upp til 10 gørnum fyri hvørt fiskifar. Longdin á hvørjum garni skal ikki fara upp um 30 favnar. Tó er ikki loyvt at seta gørn nærri landi enn 30 m mált frá hægstu fjøru. Við áarósa skulu gørn ikki setast nærri enn 100 m roknað frá ósarmunnanum mált frá hægstu fjøru.
Stk. 2. Loyvt er ikki at nýta sildagørn, har meskurin í nøkrum parti av garninum fer upp um 70 mm.
Stk. 3. Í veiði eftir reyðsprøku, tungu, skrubbu og rognkelsi er ikki loyvt at nýta gørn, har meskarnir í nøkrum parti av garninum fara ávikavist niður um 125 mm og upp um 135 mm.
Kapittul 5
Veiða við troli
Stødd á meskum
§ 12. Í beinleiðis veiði eftir upsa, blálongu, langasporli, stinglaksi, kongafiski og flatfiski er loyvt trolarum at nýta mesk minni enn 145 mm.
Uppsjóvartrol
§ 13. Beinleiðis veiða eftir toski, hýsu, upsa og kongafiski við uppsjóvartroli er ikki loyvd.
Upsi
§ 14. Í beinleiðis veiði eftir upsa er loyvt at nýta 135 mm í posanum, ið kann vera í mesta lagi 8 teir aftastu metrarnir. Beinleiðis veiða eftir upsa merkir, at meira enn 50% av vektini í hvørjum háli er upsi.
Stk. 2. Í beinleiðis veiði eftir upsa skal trolið, uttan mun til meskastødd í posanum, hava innsetta skiljirist. Skiljiristin skal vera úr stáli ella líknandi tilfari, sum stendur mát undir trýsti. Ristseksjónin skal setast inn millum bellin og millumstykkið. Gloppið millum rimarnar skal vera í minsta lagi 55 mm. Vegna skaða á ristina kann gloppið millum rimarnar tó víkja 10% niður um tað ásetta. Hallið á ristini skal vera 20-40˚. Ristin skal hella niðureftir, soleiðis at fiskur, sum kemur aftur ímóti ristini, og sum sleppur millum rimarnar, fer ígjøgnum ristina og úr trolinum, ímeðan tann størri fiskurin, sum ikki sleppur millum rimarnar, fer niðureftir og aftur í trolposan. Skjal 2 vísir skitsu av rist og ristseksjón.
Blálonga, langasporl og stinglaksur
§ 15. Í beinleiðis veiði eftir blálongu, langasporli og stinglaksi er loyvt at nýta 100 mm í posanum, ið kann vera í mesta lagi 22 m til longdar og 135 mm í restini av trolinum á leiðum sunnan fyri 61°45,000 N og vestan fyri 009°00,000 V og økið sunnan og vestan fyri eina linju millum staðfestingarnar 60°30,000 N 007°00,000 V og 60°00,000 N og 06°00,000 V.
Stk. 2. Beinleiðis veiða eftir blálongu, langasporli og stinglaksi merkir, at meira enn 50% av vektini í hvørjum háli er blálonga, langasporl og stinglaksur. Ikki er loyvt at toga á dýpi grynri enn 500 m.
Kongafiskur
§ 16. Í beinleiðis veiði eftir kongafiski er loyvt at nýta 135 mm í posanum og í restini av trolinum. Beinleiðis veiða eftir kongafiski merkir, at meira enn 50% av vektini í hvørjum háli er kongafiskur.
Flatfiskur
§ 17. Í beinleiðis veiði við troli eftir flatfiski á teimum leiðum, sum eru settar út í stk. 2, er fiskiførum við 500 HK maskinorku ella minni, og sum hava loyvi til hesa leið, loyvt at nýta trol, sum ikki í nøkrum parti hevur meskar, ið fara niður um 120 mm, og sum hevur innsetta rist við 40 mm millum rimarnar. Hevur trolið ein ovara posa í samband við ristina, skal meskavíddin í hesum minst vera 180 mm og vera gjørdur úr dupultum tráði 6 mm til tjúktar.
Stk. 2. Leiðirnar, ið loyvt er at royna á undir treytunum í stk. 1, eru hesar:
1) Frá 1. juli til 1. september, báðir dagar íroknaðir, millum 12 og 19 fjórðingar úr grundlinjunum millum 315° rættvísandi úr Barðinum, 62°08,800 N 007°26,000 V, og innan fyri linjur drignar millum 62°30,000 N 007°45,000 V, 62°30,000 N 007°30,000 V og 62°26,083 N 007°30,000 V.
2) Frá 1. juli til 1. september, báðir dagar íroknaðir, millum 12 og 16 fjórðingar úr grundlinjunum og eystan fyri longdarstigið 06°30,000 V og norðan fyri breiddarstigið 62°25,000 N.
3) Frá 1. juli til 1. september, báðir dagar íroknaðir, millum longdarstigið 06°30,000 V frá 16 fjórðingum úr grundlinjunum og út á eina linju drigin millum 62°44,000 N - 06°30,000 V og 62°37,000 N - 06°00,000 V.
Stk. 3. Beinleiðis veiða eftir flatfiski merkir, at hjáveiða av toski og hýsu ikki fer upp um 35% av samlaðu vektini fyri hvønn túr.
Stk. 4. Fiskifør, sum hava loyvi at fiska sambært undantaksreglunum eftir flatfiski, kunnu ikki á sama túri skifta millum vanligt trol og trol sambært undantaksreglunum, ella øvugt.
Kapittul 6
Fráboðanarskylda
§ 18. Fiskifør, sum fiska sambært undantaksreglunum í §§ 14-17, og fiskifør í beinleiðis veiði eftir upsa, uttan mun til meskastødd, skulu boða fiskiveiðieftirlitinum frá, tá ið tey byrja og enda henda fiskiskap.
§ 19. Um fiskifør, sum fiska sambært undantaksreglunum í §§ 14-16, hava størri enn 50% íbland av øðrum fiskasløgum, skal Vørn hava boð um hetta, og skal fiskiskapurin eftir hesum fiskasløgum steðga beinanvegin.
Stk. 2. Loyvt er ikki at skifta aftur til meskar sambært undantaksreglunum í §§ 14-17 á sama túri.
Kapittul 7
Revsireglur og gildiskoma
§ 20. Brot á § 3, 2. pkt, §§ 4-7, § 8, stk. 1-3, §§ 9-11, §§ 13-14, § 15, stk. 1 og 2, 2. pkt., § 16, § 17, stk. 1-2 og 4, og §§ 18-19 verða revsað við sekt, er ikki harðari revsing ásett eftir aðrari lóg.
Stk. 2. Feløg og aðrir løgfrøðiligir persónar verða revsað sambært reglunum í kapitli 5 í revsilógini.
Stk. 3. Sambært § 87, stk. 1 og 2 í løgtingslógini kann Vørn beinanvegin taka aftur rættin til at reka vinnuligan fiskiskap, um brot er framt sambært stk. 1. Rætturin at reka vinnuligan fiskiskap kann takast aftur upp til 4 vikur hvørja ferð.
§ 21. 1) 2) Henda kunngerð kemur í gildi 1. januar 2018. Tó kemur § 14, stk. 2 í gildi 1. mars 2019.
Stk. 2. Samstundis, sum henda kunngerð kemur í gildi, fer úr gildi kunngerð nr. 117 frá 14. november 2005 um fiskiskapin í føroyskum sjógvi við fiskiførum, sum eru skrásett í Føroyum.
Fiskimálaráðið, 29. desember 2017
Høgni Hoydal (sign.)
landsstýrismaður
/ Rógvi Reinert (sign.)
Skjal 1
Minstamát á fiski
Skjal 2
Skitsa av skiljirist
Skiljiristin hevur til endamáls at skilja stóran fisk frá smáum, soleiðis at tann smærri fiskurin fer gjøgnum ristina og út, ímeðan størri fiskurin verður leiddur aftur í posan.


text:
Spurningar og svar
Trýst her fyri at senda okkum ein spurning
Á skrivstovu síni kunnaði skúlastjórin meg um, at hann tíverri sá seg noyddan at taka 5 undirvísingartímar frá mær komandi mánað og restina av skúlaárinum orsakað av lækkaðari tímajáttan frá MMR. Fyri mítt viðkomandi merkir hetta, at lønin minkar við uml. kr. 5.000 um mánaðin. Eg havi verið 9 ár í føstum starvi í skúlanum. Eigi eg at finna meg í hesum?
5 undirvísingartímar um vikuna er ein munandi broyting í starvsviðurskiftum tínum. Í slíkari støðu hevur tú eitt krav uppá, at øll tey formligu viðurskiftini verða fylgd, ið eru ásett viðv. uppsøgn. Tú skal hava hoyringsskriv við minst 14 daga hoyringssvartíð. Har hevur tú møguleikan fyri at siga tína hugsan um niðurskurðin.
Skúlastjórin kann eftir, at hoyringsfreistin er farin, og við støði í tí, tú hevur víst á, taka avgerð um, at tú fert niður í tíð.
Tekur skúlastjórin avgerð um tímaniðurskurðin, so hevur tú eitt lønarkrav um fulla løn í teir 6 mánaðirnar, ið svara til uppsagnartíðarskeiðið, ið m.a. er ásett í lóg um starvsmenn. Tú hevur verið í føstum fulltíðarstarvi í 9 ár og er fevnd av uppsagnartíðarskeiði, eisini tá talan er um arbeiðsniðurskurð. Sannlíkt er, at skúlastjórin krevur, at tú arbeiðir fulla starvstíð teir 6 mánaðirnar, og eftir tað verður tímatalvan 5 tímar minni og tær uml. 5.000 kr. lægri í løn.
Í summum førum loysir tað seg betur at gera avtalu við skúlastjóran um at fara niður í tíð í eitt nærri ásett tíðarskeið.
Vinarliga
Poul Nolsøe, løgfrøðingur
Eiga allir lærarar: 1) at møta 10 min áðrenn sín fyrsta tíma og 2) ikki at fara heim fyrr einn 10 min eftir sín síðsta tíma?
Svar:
Lærarar hava ikki skyldu at møta 10 minuttir áðrenn (sín) fyrsta tíma og heldur ikki skyldu at verða á skúlanum 10 minuttir eftir (sín) seinasta tíma. Lærari kann tó fáa álagt ansingarskyldu 10 minuttir undan fyrsta undirvísingartíma í skúlanum. Tá skal tíðin skrásetast í arbeiðstíðini. Teir 10 minuttirnir eftir seinasta tíma eru fríkorter, og leiðslan kann áleggja lærara ansingarskyldu. Fríkorterið er frammanundan íroknað arbeiðstíðina, og verður tí ikki skrásett serskilt.
Vinaliga
Herálvur Jacobsen, formaður Føroya Lærarafelags
10. september 2015
Eg eri undir læraraútbúgving í Danmark og havi bert hálvt ár eftir nú. Eg ætli mær at byrja at søkja arbeið í Føroyum beinanvegin. Men so havi eg hoyrt, at av tí at eg havi tikið læraraútbúgvin í Danmark, kann eg ikki fáa starv í Føroyum, fyrrenn eg havi fingið undirvísing í føroyskum. Hvussu er við hesum, er tað rætt, og um tað er so, hvørja undirvísing skal eg so taka, er tad nokk við undirvísing á HF ella hvussu hongur tað saman? Og kann eg fáa starv upp á tað, at eg taki undirvísing í føroyskum ímeðan?
Svar:
Við danskari læraraútbúgving kann mann søkja starv sum øll onnur í føroyska fólkaskúlanum. Mann fær tó ikki fast starv, fyrr enn mann hevur lokið prógv í føroyskum, sum Læraraskúlin av og á skipar fyri. Eitt skeið hevur júst verið, so óvist er nær næsta skeiðið verður hildið aftur.
Men tað er eingin forðing fyri at søkja og fáa starv, at prógvið er danskt.
Herálvur Jacobsen, formaður Føroya Lærarafelags
21. januar 2013
Eg havi havt ávísar trupulleikar við skúlastjóran. Hann heldur, at nú er nokk. Hann hevur sent mær teldupost og boðað frá, at eg skal koma til eina tænastliga samrøðu um viðurskiftini í komandi viku. Eg kenni meg ótryggan og vil hava álitisfólkið við á fundin. Álitisfólkið hevur hug at bera seg undan, tí hann vil ikki koma uppá tvørs av stjóranum. Hvat skal eg gera?
Svar:
Álitisfólkið er valt at taka sær av tí uppgávu, tú vísir á. Tað kunnu vera serlig viðurskifti t.d. nært persónligt samband við lærara ella stjóra, sum gera, at álitisfólk vil sleppa undan at vera hjásitari til eina tænastliga samrøðu saman við tær. Grundgevingin hjá álitisfólkinum um, “ikki koma uppá tvørs av stjóranum” er ein vánalig umbering, men tað loysir seg helst ikki at hava eitt fólk við, sum ikki vil koma “upp á tvørs“ av stjóranum.
Tú kanst altíð taka onkran annan við, og somuleiðis kunnu formaður ella løgfrøðingur Lærarafelagsins altíð avloysa álitisfólk í tílíkum málum. Í álvarsomum málum, t.d. tá talan kann gerast um uppsøgn, eigur hjásitari sum høvuðsregla at koma frá felagnum. Okkara ráð til tín er tí, at tú vendir tær til felagið, sum í samráð við teg útvegar ein hjásitara til samrøðuna.
Poul Nolsøe, løgfrøðingur
6. septembe
Fyri umleið einum ári síðan fekk eg ein sera truplan næming í mín 6. flokk. Hann er harðligur, harðmæltur og skapar javnan ófrið í flokkinum. Hann hevur havt samband við løgregluna um okkurt smávegis, tó uttan, at eg veit nærri, hvat tað er. Flokkurin er broyttur, og fleiri næmingar kenna seg ótryggar. Eg kenni meg strongda av hesum næminginum. Kann eg sleppa av við hann aftur?
Svar:
Hetta er ein spurningur, sum nógvir lærarar hava sett sær sjálvum millum ár og dag. Í flestu førum er ikki møguligt at sleppa av við ein tílíkan næming. Í serligum føri kunnu ógvusligar hendingar gera, at næmingar verða fluttir til serflokk ella fáa serligan eftiransingarstuðul, men tað er ógvuliga sjáldan. Skúlastjórin hevur við ávísum fyrireikingararbeiði møguleika at flyta næmingin í annan flokk, men so vilja aðrir lærarar og foreldur gera vart við seg, og flestu skúlastjórarar aftra seg av tí sama. At flyta børn í annan skúla kann gerast trupult, bæði tí at móttakandi skúlin setur seg ímóti tí, og flestu foreldur seta seg harðliga ímóti, at teirra barn verður flutt í annan skúla, tó undantikið tá tey sjálvi ynskja tað. Øll børn hava rætt til at ganga í ein fólkaskúla, so tað skulu heilt serligar umstøður gera seg galdandi, um tú kanst sleppa av við tín næming. Tað er ikki møguligt at meta um viðurskiftini í tínum máli eru so heilt serlig við grundarlagi í upplýsingunum í spurninginum. Manglandi mannagongdir og avtalur millum skúlar gera støðuna sera trupla í sambandi við tílíka flyting.
Tá talan er um næmingar við serligum tørvi eru serligir undirvísingarstovnar ella tiltøk gjørd fyri hesi børn, men harðlig, harðmælt ella ófriðarlig børn verða, um tey ikki hava serliga diagnosu, vanliga ikki flokkað undir serligan tørv, hóast tey í nógvum førum hava tørv á serligum undirvísingartilboðum og nógvari serkønari hjálp. Í Føroyum er so at siga onki undirvísingartilboð ella nágreinaðar viðgerðarætlanir gjørdar, sum hóska til tín næming. Einasti møguleiki er tí helst, at hann verður undirvístur í flokkinum saman við hinum børnunum. Bíðilistarnir til sálarfrøðiliga hjálp eru so langir, at flestu lærarar og foreldur geva upp frammanundan, tí í nógvum førum er hjálpin bert eitt eiti, tá hon endiliga kemur. Harðligu, harðmæltu og ófriðarligu børnini gera stóran skaða á sosiala lívið í einum flokki og sindra samanhald og trivnað, og tað er tí helst ein av størstu avbjóðingunum hjá kommunu- og landsmyndugleikum í framtíðini at fáa størri játtan og betri samskipaðar ætlanir til ófriðarligu og harðligu børnini.
Hóast møguleikarnir kunnu tykjast smáir, eigur tú saman við hinum lærarunum í flokkinum, skúlastjóranum og foreldrunum at streingja á at fáa fleiri tímar og dyggari serkønari hjálp til næmingin og flokkin. Barnaverndin hevur møguleikar fyri at seta tiltøk í verk og fíggja hesi. Tí eigur skúlin at hava serliga tætt samskifti við Barnaverndina um næmingin.
Poul Nolsøe, løgfrøðingur
30. august 2012
Ein av okkara lærarum hevur tann óvana, at hann ofta happar ein ávísan næming í 5. flokki. Hann speirekur hann við útsjónd og atferð. Hetta hevur gingið fyri seg í uml eitt ár. Ofta fer tað fram, tá lærarin heldur, at ongin sær, men eg havi fleiri ferðir sæð næmingin koma hálvgrátandi út á gongini undan nevnda lærara. Eg veit ikki rættiliga, hvat eg skal gera við tað. Um eg fari til læraran og sigi tað beinleiðis við hann, so verður helst illstøða okkara millum. Fari eg til skúlastjóran, verði eg helst ákærd fyri at stinga hann í ryggin ella fyri at vera ókollegial. Hvat skal eg gera?
Svar:
Tað er undir alt lágmark, at lærari happar næming. Hetta átti at verið eitt yvirstaðið kapittul í føroyska fólkaskúlanum. Tað er lættast fyri teg at lata sum onki, men tað er ikki rætt mótvegis næminginum, umdøminum hjá skúlanum og kann eisini gerast ein samvitskuspurningur. Tað er trupult at fara víðari við einum tílíkum máli einsamallur, tí spurnartekin verða sett við tín rætt at finnast at einum starvsfelaga, og fólk ivast í, um tú kanska hevur onkra dulda dagsskrá í huganum. Tú átti kanska í fyrsta umfari at drigið ein av tínum samstarvsfólkum ella álitisfólkið inn í málið. Hetta fyri at stuðla tær í eygleiðingunum og í tilgongdini. Hetta er eitt viðkvæmt mál, sum kann enda friðarliga, men tað kann eisini enda við roki, tí viðkomandi lærari vísir øllum frá sær. Tað kann í summum førum vera tað rættasta at fara beinleiðis til viðkomandi lærara, meðan tað í øðrum førum er best at fara beinleiðis til skúlastjóran. Tú eigur at meta um hetta, áðrenn tú fert víðari við málinum. Undir øllum umstøðum er skúlastjórin lyklapersónurin og tann, sum natúrliga eigur at taka sær av tílíkum máli. Hann hevur fyrisitingarligu og námsfrøðiligu leiðsluna av skúlanum og hevur skyldu at fara inn í málið, um hann fær fráboðan ella kunnleika til tað. Flestu skúlastjórar gera heilt vist nakað við tílík viðurskifti, um teir fáa kunnleika til tey.
Poul Nolsøe, løgfrøðingur
23. august
Eg eri flokslærari í einum 6. flokki. Eg havi havt henda flokk frá byrjan av. Við árunum er hetta ikki sami flokkur, sum eg byrjaði við. Fyrstu árini var tað ein friðarligur flokkur, har øll vóru góð við hvør annan. Tey hjálptu hvør øðrum, og happing var ókend. Í triðja flokki kom ein sera trupul næmingur í flokkin. Bæði næmingar og lærarar royndu at hjálpa honum, og tað gekk nøkulunda. Við endan á triðja flokki kom aftur ein trupul næmingur úr Danmark, og nú var tað, sum um hini børnini høvdu fingið nokk. Hesir báðir dreingirnir hildu saman og settu kílar í flokkin. Síðan triðja flokk eru tvey onnur børn komin úr øðrum skúlum. Eg havi ikki tamarhald á flokkinum longur og havi mist hugin at fara til arbeiðis. Eg havi roynt at tosa við stjóran um viðurskiftini, men hann víkir undan alla tíðina. Hvat kann eg gera við støðuna?
Svar:
Hetta er ein trupul støða. Truplir næmingar, sum larma nógv, ikki samstarva og happa onnur, eru ein stórur trupulleiki hjá nógvum lærarum. Lærarafelagið fær nógvar fráboðanir frá lærarum um tílíkar støður. Tá ið fleiri næmingar við trupulleikum koma í sama flokk, gerst støðan fyri læraran ofta ómøgulig. Skúlaleiðarar flyta ofta trupul børn í vælvirkandi flokkar, sum hava lærarar, sum eru dugnaligir og hava sett sær høg mál við undirvísingini og trivnaðinum í flokkinum. Flyting av næmingum í ávísan flokk verður oftast gjørd eftir miðvísari og nærri umhugsan av skúlastjórum. Tað er einki at ivast í, at truplir næmingar ofta verða fluttir í ein vælvirkandi flokk, tí metingin hjá skúlastjóranum er, at møguleikar eru fyri, at næmingurin hevur best av at koma undir væl skipaðar og góðar umstøður.
Ofta koma skúlastjórar samstundis ótilvitað at gera stóran skaða á vælvirkandi flokkar. Tað er sera trupult at taka støðu til, hvat er rætt ella skeivt í tílíkum málum. Tað snýr seg um eina avgerð, sum er torfør at taka, tí ofta eru sera nógv viðurskifti at taka atlit til og taka støðu til, og ofta tolir ongin flokkur í skúlanum ein truplan næming afturat. Støðan gerst ikki betri av, at tað næstan er ómøguligt at fáa eyka tímar til truplar næmingar og líka ómøguligt at fáa serkøna hjálp frá sálarfrøðingi. Samanumtikið er hetta eitt av teimum størstu avbjóðingunum til einstaka læraran og skúlan í dag.
Fyri at koma aftur til tína støðu, so er hon alt annað enn góð. Tá lærari hevur mist tamarhald á flokkinum, og hugurin at fara til arbeiðis er burtur, er støðan sera álvarssom. Tú ert í kreppustøðu og eigur at hugsa um tína egnu heilsu fram um alt annað. Ein møguleiki er, at tú biður um at fáa broytt tímatalvuna, so tú ikki hevur henda sama flokk ella hevur færri tímar við honum. Tað kann kennast sum ein missur og eitt persónligt tap, men kann í nógvum førum vera einasta og besta loysn fyri allar partar. Tú eigur at hugsa um heilsuna og verður kanska noydd at sjúkramelda teg í eitt tíðarskeið fyri at meta um støðuna og fáa serkøna hjálp. Lærarafelagið hevur javnan samband við lærarar í tíni støðu. Tú ert vælkomin at venda tær til felagið, so vit kunnu meta um støðuna saman við tær.
Poul Nolsøe, løgfrøðingur
30. mai 2012
Eg havi nógvar sertímar við einum næmingi, sum hevur stórar innlæringartrupulleikar. Hesin næmingurin hevur eisini sálarligar trupulleikar, og tað er neyðugt at leggja undirvísing, viðgerð og okkara egnu atferð móti honum til rættis í samráð við læknar, sálarfrøðing o.o. Vit hava nógv samstarv við frítíðarskúlan og stuðulsfólk. Eg eri nú komin í iva um, eg kann loyva mær at greiða øðrum stovnum og persónum frá teimum ógvuliga persónligu upplýsingunum og trupulleikunum hjá næminginum. Havi eg tagnarskyldu um hesi viðurskiftini?
Svar:
Tú hevur tagnarskyldu um viðkvæmar upplýsingar, sum snúgva seg um næmingar í skúlanum. Upplýsingar frá lækna og sálarfrøðingi eru í flestu førum viðkvæmir og skulu tí viðgerast við serligum ansni og atliti. Frítíðarskúli og stuðulsfólk arbeiða í flestu førum undir aðrari myndugleikaleiðslu enn lærarar skúlans, og tí er neyðugt, at lærarar taka serlig atlit, tá teir samstarva við hesi starvsfólk. Reglurnar fyri hvørjar upplýsingar og til hvørjar myndugleikar loyvt er at lata upplýsingar, er m.a ásett í persónsupplýsingarlógini. Reglurnar kunnu í summum førum vera truplar at tulka, men ein av høvuðsreglunum er, at tað eru foreldrini hjá næminginum, sum hava rætt at avgera, hvørjar upplýsingar kunnu latast víðari og eisini til hvønn. Lættasta og tryggasta loysnin er uttan iva at fáa loyvi frá foreldrunum at samskifta við ávísu fólkini í frítíðarskúlanum og stuðulsskipanini. Tað er best at vera heilt opin og erligur við foreldrini og vísa á, at tað er neyðugt hava gott samstarv við hesi fólk fyri at tryggja barninum best møguliga viðgerð og røkt. Í flestu førum eru foreldur glað fyri samstarvið millum stovnarnar og geva loyvi uttan treytir. Í teimum førum, har foreldur siga nei, er neyðugt at viðgera málið av nýggjum saman við foreldrum, skúlaleiðslu og møguliga barnavernd fyri at fáa eina loysn.
Poul Nolsøe, løgfrøðingur
9. mai 2012
Eg eri flokslærari í einum 6. flokki í einum framhaldsskúla. Í mínum arbeiði hoyri eg ofta av tilvild næmingar tosa sínámillum um viðurskifti, sum eru privat. Nú ein dagin hoyrdi eg tveir av mínum næmingum tosa um seinasta vikuskiftið, tá teir høvdu drukkið rúsdrekka í størri nøgdum. Eg stóð soleiðis fyri, at næmingarnir hvørki sóu ella hoyrdu meg. Eg havi hugsað nógv um tað, sum eg hoyrdi, og mín spurningur er: Skal eg boða barnaverndini frá, tí eg havi hoyrt ella skal eg fara til skúlastjóran?
Svar:
Næmingar í 6. flokki eiga ikki at drekka rúsdrekka í frítíðini, og tað er tí neyðugt, at okkurt verður gjørt við málið. Tú hevur sambært lóg fráboðanarskyldu um viðurskifti, sum kunnu skaða vælferð og trivnað næminganna. Tað er undir lágmarkið, at næmingar í 12 ára aldri drekka rúsdrekka. Í summum førum, t.d. tá talan er um siðamisbrot, kann vera best at fara til myndugleikar, uttan at boða næmingi ella foreldrum frá tí, men í hesum førinum haldi eg, at næmingar og foreldur eiga at takast við frá byrjan av. Mítt ráð er, at tú tosar við dreingirnar fyrst. Tú greiðir teimum frá, at tú óvarandi hevur hoyrt um teirra rúsdrekkanýtslu, og at tú metir hetta vera so álvarsamt, at tú hevur skyldu at tosa við foreldrini um tað. Tú kunnar síðan skúlastjóran um hendingina og biður hann koma á fund við foreldrini saman við tær. Skúlin eigur at fylgja málinum upp við samrøðum við foreldur og næmingar. Ein seinni meting má avgera, um málið skal fara víðari til barnaverndina. Fyri teg er tað neyðugt at fáa part av ábyrgdina og loysnina av málinum flutta yvir á foreldur og skúlaleiðslu.
Poul Nolsøe, løgfrøðingur
2. mai 2012
Kann nakar krevja av flokslæraranum, at hann skal syrgja fyri, at næmingur í 6. flokki tekur sítt medisin til ásettar tíðir á degnum? Næmingurin gongur við medisininum í lummanum.
Sí annað svar í hesum teigi.
Skal lærari átaka sær ábyrgdina av at útflýggja barni heilivág? Er tað hansara uppgáva? - Um ja. Hvat so, um hann sjúkur ella av eini ella aðrari orsøk ikki er í skúla? Hvør eigur so uppgávuna? Við uppgávuni fylgir ábyrgd. Hvat nú um uppgávan ikki verður røkt nøktandi? Kann lærarin ábyrgdast fyri tað? Tað eru tvey øki innan skúlan. Serøkið og tað vanliga økið. Er aðrar reglur galdandi fyri serøkið? Í Runavíkar skúla eru fleiri børn, sum skulu hava heilivág upp á klokkuslett. Eisini eru tað lærarar, sum kenna seg noyddar at ganga við heilivágspakkum og leita eftir børnum, sum skulu hava tablettir. Hetta er ein lítil eykauppgáva, sum fyllir nógv afturat øllum hinum uppgávunum. Tað hevði verið áhugavert at fingið at vita, hvussu mannagongdin er úti á tykkara skúlum. Annars haldi eg, at hetta fyrst og fremst er ein fakfelagsligur spurningur. Eru nakrar leiðreglur/skipanir á økinum?
Svar:
Lærarafelagið hevur ikki fastar leiðreglur fyri útflýggjan av heilivági til næmingar. Nevndin hevur viðgjørt spurningin og er komin til ta niðurstøðu, at felagið ræður lærarum frá at átaka sær ábyrgdina av at útflýggja heilivág til næmingar. Útflýggjan av heilivági er ikki partur av vanligu arbeiðuppgávuni og kann ikki áleggjast lærarum við tænastuboði. Um lærari átekur sær uppgávuna fylgir ábyrgdin við av sær sjálvum. Hetta merkir, at lærari kann koma at standa til svars fyri skeivt givnum heilivági ella bert fyri at hava gloymt heilivágin.
Størri næmingar eru sum oftast sjálvir førir fyri at handfara sín heilivág, og við størru skúlarnar er sum oftast ein heilsuskipan, sum kann taka sær av hesum viðurskiftunum. Innan serøkið kunnu serlig viðurskifti gera seg galdandi. Tað skerst ikki burtur, at lærari í serligum føri kann kenna seg noyddan at átaka sær útflýggjan av heilivági, tí annars sleppur næmingurin ikki í skúla. Felagið ræður til at gera skrivligar avtalur millum skúla og foreldur. Hesar eiga m.a. at áseta vavið av uppgávuni, ábyrgdarbýti og ta tíð, sum skal setast av til endamálið. Tað kann í tílíkum førum gerast neyðugt, at skúlaleiðslan átekur sær medábyrgd og tekur um endan, um læraranum berst frá.
Tað kann vera ásett í lýsingini eftir starvsfólki, at útflýggjan av heilivági er ein partur av arbeiðsuppgávuni. Tá er støðan ein onnur. Tá hava fólk við umsóknini góðtikið útflýggjan av heilivági sum ein part av arbeiðinum.
Um limir eru í iva, so eiga teir at tosa við felagið.
Poul Nolsøe, løgfrøðingur
16. februar 2012
Er nakað ásett viðvíkjandi fundarfráboðan? Vit fáa javnan fráboðan sama dag ella dagin fyri, at vit skulu møta til námsfrøðiligan fund. Hetta er keðiligt, tí at tað ger tað ógjørligt at leggja aðrar avtalur henda dagin. Finnast nakrar reglur hesum viðvíkjandi?
Svar:
Fundir í námsfrøðiliga ráðnum eiga at verða fráboðaðir í minsta lagi eina viku frammanundan.
Í rundskrivi um námsfrøðiliga ráðið frá 20.juni 2001 stendur:
§ 4. Lýst verður til fundar í námsfrøðiliga ráðnum á lærarastovu skúlans ella á øðrum hóskandi staði í skúlanum. Fundarboð eiga vanliga at verða givin við í minsta lagi 7 daga freist, men kunnu vegna átroðkandi umstøður verða givin við styttri freist.
Vinarliga
v/Lærarafelagið
Herálvur Jacobsen, formaður
11. desember 2011
Á skrivstovu síni kunnaði skúlastjórin meg um, at hann tíverri sá seg noyddan at taka 5 undirvísingartímar frá mær komandi mánað og restina av skúlaárinum orsakað av lækkaðari tímajáttan frá MMR. Fyri mítt viðkomandi merkir hetta, at lønin minkar við uml. kr. 5.000 um mánaðin. Eg havi verið 9 ár í føstum starvi í skúlanum. Eigi eg at finna meg í hesum?
Svar:
5 undirvísingartímar um vikuna er ein munandi broyting í starvsviðurskiftum tínum. Í slíkari støðu hevur tú eitt krav uppá, at øll tey formligu viðurskiftini verða fylgd, ið eru ásett viðv. uppsøgn. Tú skal hava hoyringsskriv við minst 14 daga hoyringssvartíð. Har hevur tú møguleikan fyri at siga tína hugsan um niðurskurðin.
Skúlastjórin kann eftir, at hoyringsfreistin er farin, og við støði í tí, tú hevur víst á, taka avgerð um, at tú fert niður í tíð.
Tekur skúlastjórin avgerð um tímaniðurskurðin, so hevur tú eitt lønarkrav um fulla løn í teir 6 mánaðirnar, ið svara til uppsagnartíðarskeiðið, ið m.a. er ásett í lóg um starvsmenn. Tú hevur verið í føstum fulltíðarstarvi í 9 ár og er fevnd av uppsagnartíðarskeiði, eisini tá talan er um arbeiðsniðurskurð. Sannlíkt er, at skúlastjórin krevur, at tú arbeiðir fulla starvstíð teir 6 mánaðirnar, og eftir tað verður tímatalvan 5 tímar minni og tær uml. 5.000 kr. lægri í løn.
Í summum førum loysir tað seg betur at gera avtalu við skúlastjóran um at fara niður í tíð í eitt nærri ásett tíðarskeið.
Vinarliga
Poul Nolsøe, løgfrøðingur


text:
Orð: Dynamit
Hví gongur Tom altíð skid?
Hví gongur hann uttan vit?
Lurtið nú væl, hoyrið tit.
Tí gongur Tom altíð skid
Einaferð var Tom eins og hini
Giftur við Onnu Katrinu
Hann átti hús, bil og alt gott
Arbeiddi nógv, bæði dag og nátt
Eina nátt tá hann kom til hús
Tá var frúan farin undir brús
Nú skuldi Tom vísa seg sum mann
hetta var ikki so galið, segði hann
Upp í gjøgnum trappurnar hann gekk
(Ja, hann gekk, ja hann gekk)
Skundaði sær alt tað hann fekk
(Sum hann fekk, sum hann fekk)
Hann var longu nakin, tá hann kom uppá
Rann síðsta pettið og kæt uopp hurðina
Men denn ringa sjón Tom har sá,
(uha-da-da, uha-da-da)
Konan við grannanum har lá
(uha-da-da, uha-da-da-da-da)
Tom vendi við, gekk burt harfrá
Men onki skil hevur verið síðan tá
Tí gongur Tom altíð skid
Tí gongur hann uttan vit
Lurtið nú væl, hoyrið tit
Tí gongur Tom skid


text:
Eftirlitsmaður setir spurnartekin við sniðið á “buss-bátum”
Mánadagin setti ein eftirlitsmaður, sum er
settur at kanna vanlukkuna við buss-bátinum á Table Rock Lake í Missouri fyri
einari viku síðani, spurnartekin við sniðið á buss-bátunum.
Ikki færri enn 17
fólk, 9 í somu familju, druknaðu í vanlukkuni á Table Rock Lake. Og nú verður
spurnartekin sett við sniðið á hesum buss-bátunum ella “duck-boats”, sum teir
verða róptir í USA.
Fyrrverandi
dieselmekanikari hjá amerkianska herinum og privati landmálarin, Steven Paul,
kannaði bátarnar fyri einum ári síðani í sambandi við, at teir skuldu seljast.
Tá vísti hann í einari skrivligari frágreiðing á eina røð av vansum í sniðinum
á buss-bátunum.
- Eg vísti millum
annað á útstoyið, sum er har frammi á buss-bátinum, og sum ikki eigur at verða
góðkent. Tá vanlukkan hendi, rullaði so mikið nógv, at útstoytið ofta var undir
vatnskorpuni. Tá soleiðis er, kemur vatn sjálvandi inn í útstoytið, og tá er
stórur vandi fyri, at motorurin steðgar, sigur Steven Paul við CNN.
Robert Mongeluzzi,
sum er sakførari, og sum hevur arbeitt við vanlukkumálum av buss-bátum fyrr,
sigur, at ongin ivi er um, at hesi førini eru rættiliga vandamikil sum heild.
- Hesi
amfibiu-førini hava dripið á sjónum og tey hava dripið á landi. Tey átti snøgt
sagt at verið forboðin, sigur Robert Mongeluzzi.
Vrakið av
bát-bussinum, sum kostaði 17 fólkum lívi, varð tikið upp fyri trimum døgum
síðani.
Kelda: The Maritime
Executive


text:
Ein góður hagatúrur
11. februar 2010
Ein vakran dag í síðstu viku vóru Døgg, Sproti og Eva ein túr á oynni. Fyrst og fremst var ætlanin at finna rossini, sum ikki høvdu veri at sæð í einar tvær vikur.
Vit vænta vitjan av børnum í vikuskiftinum, og tá er ofta stuttligt at hava rossini at húsum. Væl dámar flestu børnum at sleppa ein túr á rossabaki.
Rossini funnu vit ovast á oynni –Høgoyggj. Løgið at rossini oftast leita niðan og støðast so væl á oynni, júst í høgættini, tá serliga kalt er.
Ein frálíkan túr fingu vit trý hendan dagin
« Aftur


text:
Meistarar
Føroyameistarar 1942
Standandi frá vinstru: Franklin Ziska, Kristian Eliasen, Niels Jacob Jensen, Sakaris Lydersen, Sofus Mikkelsen, Mourits Jacobsen, Jacob Meinhard Joensen, Benadikt Baldvinsson.
Sitandi frá vinstru: Jonhard Larsen, Peter Andreasen, Sam Jacobsen og Emil Mikkelsen, tiltaksmaður, ið spældi at siga allan dystin við tað, at Jonhard gekk út vegna mein í beinið, tá bert 5 min. vóru spældir.
Føroyameistarar 1945
Standandi frá vinstru: Kristian Eliasen, Asbjørn Vágsheyg, Monrad Niclasen, Sofus Mikkelsen, Mourits Jacobsen, Sigmund Baldvinsson.
Húkandi frá vinstru: Sakaris Lydersen, Símun Høgnesen, Poul Joensen, Jonhard Larsen, Sam Jacobsen .
Føroyameistarar 1952
Standandi frá vinstru: Joen J. Hansen, Julius Biskopstø, Sakaris Lydersen, Friman Baldvinsson, Poul Nolsøe Mikkelsen, Eilev Joensen, Mourits Jacobsen, Hans Andreas Jacobsen, Helgo Finn Larsen, Tórfinn Dahl, Karl Isaksen og í klædningi John Reid Bjartalíð.
Føroyameistarar 1953
Standandi frá vinstru: Kristian Isaksen, Julius Biskopstø, Sakaris Lydersen, Frimann Baldvinsson, Petur Vágsgarð. Sitandi frá vinstru: Eilev Joensen, Mourits Jacobsen, Helgo Finn Larsen.
Húkandi frá vinstru: Karl Monrad Joensen, Karl Isaksen, Hans Andreas Jacobsen. Joen Jacob Hansen restar á myndini
Føroyameistarar 1954
Standandi frá vinstru: Friðman Baldvinsson, Julius Biskopstø, Sakaris Lydersen, Bergur Eliasen, Peter Eliasen, Eilev Joensen, Mourits Jacobsen, Helgo Finn Larsen, Karl M. Joensen, Karl Isaksen, Hans A. Jacobsen.
Føroyameistarar 1956, 1957 og 1958
Fremst frá vinstru: Álvur Klakk, Karl Isaksen, Karl Monrad Joensen.
Miðrað frá vinstru: John Reid Bjartalíð, formaður, Ludvík Jónsson, Bergur Eliasen, Herman Dahl.
Aftast frá vinstru: Kristoffur Klakkstein, Jógvan Jacobsen, Sakaris Lydersen, Frimann Baldvinsson, Gutti Kallsberg.
Børge Mørkøre væntar á myndini.
Føroyameistarar 1961
Standandi frá vinstru: Kristoffur Klakkstein, Bergur Eliasen, Jógvan Jacobsen, Frimann Baldvinsson, Steinbjørn Jacobsen, Dánjal Krosstein.
Húkandi frá vinstru: Magnus Kjelnæs, Michael Olsen, Karl Isaksen, Álvur Klakk, Ólavur Thomsen
Føroyameistarar 1966 og Steypavinnarar
Fremst frá vinstru: Karl Gudmund Henriksen, Janus Isaksen,Magnus Kjelnæs.
Miðrað frá vinstru: John Reid Bjartalíð, formaður, Eyolvur Joensen, Ólavur Thomsen, Steinbjørn Jacobsen, Andrass Mikkelsen.
Aftast frá vinstru: Olvheðin Jacobsen, John Sigurd Joensen, Páll Sigmund Sørensen, Heðin Baldvinsson.
Vænta á myndini: Odmar Færø, Anker Bjartalíð, Jóannes Jacobsen
Føroyameistarar 1967 og Steypavinnarar
Fremst frá vinstru: Olvheðin Jacobsen, Ólavur Thomsen, Magnus Kjelnæs, Eyolv Joensen, Karl Gudmund Henriksen.
Aftast frá vinstru: Jógvan Jacobsen, John Sigurd Joensen, Hans Kristian Hansen, Páll Sigmund Sørensen, Janus Isaksen, Steinbjørn Jacobsen.
Vænta á myndini: Heðin Baldvinsson, Jóannes Jacobsen
Føroyameistarar 1968 og 1969
Aftast vinstrumegin: Jógvan Jacobsen, John Sigurd Joensen, Olvheðin Jacobsen, Magnus Kjelnæs, Páll Sigmund Sørensen, Steinbjørn Jacobsen.
Fremst vinstrumegin: Ólavur Thomsen, Karl Gudmund Henriksen, Jógvan Klakkstein, Heðin Baldvinsson, Jóannes Jacobsen.
Eyolv Joensen og Janus Isaksen vænta á myndini.
Føroyameistarar 1970
Aftast frá vinstru: Ólavur Niclasen, Ólavur Thomsen, Sofus Baldvinsson, Magnus Kjelnæs, Jógvan Jacobsen, Olvheðin Jacobsen, Andrass Mikkelsen, Karl Gudmund Henriksen, Páll Sigmund Sørensen.
Fremst frá vinstru: Heðin Baldvinsson, Steinbjørn Jacobsen, Manni Høgnesen, Eyolvur Joensen, John Sigurd Joensen.
Á myndini væntar: Eiler Jacobsen
Føroyameistarar 1972
Aftast frá vinstru: Sølvi Oskarsson, venjari, Karl Gudmund Henriksen, Tryggvi Ragnarsson, Sofus Baldvinsson, Olvheðin Jacobsen, Ólavur Thomsen, Erland Dahl, Manni Høgensen, Jógvan Jacobsen, formaður.
Fremst frá vinstru: Jóannes Jacobsen, John Sigurd Joensen, Heðin Baldvinsson, Magnus Kjelnæs, Eiler Jacobsen, Steinbjørn Jacobsen, Ólavur Niclasen.
Á myndini vænta: Eyolv Joensen, Páll Sigmund Sørensen.
Føroyameistarar 1991
Standandi frá vinstru: Markus Tummas Jacobsen, formaður fótbóltsdeildin, Jákup Marner Klein, liðleiðari, Petur Ovi Ellingsgaard, Jan Joensen, John Hansen, Allan Mørkøre, Kurt Mørkøre, Arnold Joensen, Todi Jónsson, Jógvan Andreas Joensen, hjálparvenjari, Petur Mohr, venjari, Karl Heri Joensen, formaður.
Húkandi frá vinstru: Allan Joensen, Olgar Danielsen, Beinur Poulsen, Stig Elttør, Jákup Mikkelsen, Sámal Eyðfinn Poulsen, Harley Bertholdsen, Trúgvi Poulsen, John William Joensen.
Føroyameistarar 1999 og Steypavinnarar
Standandi frá vinstru: Tony Paris, venjari, Josh Paris, Ove Nysted, Kurt Mørkøre, Jan Andreasen, Steven Boyle, Gunnar á Steig, Meinhardt Joensen, Rógvi Jacobsen, Harley Bertholdsen, Andrzej Pacek, Niclas Niclasen, Dánjal Jákup Joensen, hjálparvenjari.
Húkandi frá vinstru: Eyðun Klakkstein, Jóhann Lützen, Símun Waag Høgnesen, Finn Baldvinsson, Jan Joensen, Arnold Joensen, Marek Wierzbicki, John Ryan, Heðin á Lakjuni.


text:
Heri Simonsen 12.08.2018 (19:25)
Bárður: AB fær ongar avgerandi dømingar við sær
Í dag tapti AB áttanda dystin á rað, og AB er avgjørt ringasta formliðið í føroyskum mansfótbólti fyri tíðina.
Royndi miðvallarin hjá AB, Bárður Olsen sum hevur spælt við toppliðum hjá EB/Streymi, HB og B36 tá hann var yngri viðgongur, at mótgongdin er strævin. Bárður sigur seg verða givnan at telja hvussu langt síðani tað er, at AB fekk eitt mál ella fekk eitt stig.
- Fyrsta málið hjá okkum má verða at skora eitt mál, sigur Bárður Olsen avgjørdur. AB hevur nevnliga ikki skorað mál síðani 22. juni, tá liðið tapti 1-4 ímóti B36.
- Vit skapa ikki nóg mikið í dag, viðgongur Bárður Olsen eisini um dystin ímóti 07 Vestur í dag.
Bárður Olsen heldur, at dømingarnar ganga eisini ímóti AB. Hann heldur, at tað eru fleiri dømi um, at AB eigur brotsspark, har liðið ikki fær tillutað eitt brotsspark, og tað ørkymlar eisini Bárð Olsen: Vit fáa ongar avgerandi dømingar við okkum, staðfestir víkamaðurin hjá AB, ið heldur, at fríspark skuldi verið dømt til AB tá 07 Vestur skoraði sigursmálið.
TRÝST á PÍLIN undir MYNDINI, og hoyr samrøðuna Tróndur Arge gjørdi beinleiðis á FM1 við Bárð Olsen aftaná dysturin í Sørvági var liðugur.
Frásøgnin hjá Tróndi Arge av sigursmálinum hjá 07 Vestur, og samrøðan Tróndur gjørdi við høvuðsvenjaran hjá 07 Vestur, Pauli Poulsen hoyrast HER
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Men hyggja vit í uppskotið frá Jørgen Niclasen, síggja vit soljóðandi á síðu 32:
»Í 2016 er harumframt roknað við nýggjum inntøkutiltøkum fyri 95 mió. kr. Hesar inntøkur verða í høvuðsheitum fingnar frá fiskivinnuni og alivinnuni.«(www. logting.fo Tingmál 141/2014 skjal 1 Búskaparfrágreiðing 1 síða 32).
Haldi ikki, at tað klæðir einum fíggjarmálaráðharra at fara so lætt um síni egnu tøl. Tað er sera óheppið og minkar um virðingina fyri tí embæti, ið hann - enn - hevur. Tað er gott og neyðugt at kjakast, men um kjakið skal vera veruligt, mugu tølini vera røtt. Vit mugu kunna hava álit á, at tey tøl, ein fíggjarmálaraðharri brúkar - ella avnoktar - eru tey røttu.
Sparingar fyri 92 milliónir
Tá fíggjarnevndin viðgjørdi uppskotið um karmar fyri 2016 kom greitt fram, at ætlanin er at seta sparingar í verk fyri minst 92 mió. Fleiri av sparingunum longu nú í summar.
Millum annað:
- Null er sett av til lønarvøkstur, hóast lønarsamráðingar vera í heyst. (2% lønarhækking kostar 42 milliónir)
- Seinasta eykajáttanin er ikki tikin við.
- Sjúkrahúsverkinum manglar 14 mió kr. í mun til framskrivingar av verandi og planløgdum virksemi.
- Fólkapensjónini manglar 20,7 mió kr., um verandi fólkapensjónsskipan skal halda áfram í 2016.
- Almannaøkinum manglar 14 mió kr., um verandi virksemi skal halda áfram, millum annað til arbeiðsfremjandi tiltøk.
- Útbúgvingarøkinum manglar 10,8 mió. kr., um verandi virksemi skal halda áfram.
- Miðfyrisitingini manglar 10 mió. kr., um verandi virksemi skal halda áfram.
Avleiðingar av sparingum í 2016
Um samgongan skal spara hesar 92 milliónirnar, sum hon ætlar, verða fylgjurnar stórar fyri vælferðina og búskapin.
1: Fakfeløgini, her hugsi eg um námsfrøðingar, lærarar, heilsurøktarar, arbeiðskvinnur og fleiri, kunnu ikki fáa lønarhækking. Vilja vit tað ? Javnaðarflokkurin vil tað ikki. Hóast vit mugu ansa eftir, at búskapurin ikki verður ov upphitaður, kunnu vit ikki fastfrysta allar lønir komandi ár. Tað fer at ganga útyvir løntakaran og nýtsluna í samfelagnum.
2: Sjúkhúsverkið, sum í dag er niðurpínt, skal spara 14 milliónir. Hetta má merkja uppsagnir og verri heilsutænastur. Harumframt verður eykakostnaður av møguligum nýggjum, dýrum heilivági, ið nú er á veg á føroyska marknaðin. Hetta er heilivágur, sum kann hjálpa nógvum sjúklingum til betri lívsgóðsku. Er hetta ein sparing, sum tit ynskja? Javnaðarflokkurin vil ikki.
3: Fólkapensjónin má lækka aftur, um neyðugu 20,7 milliónirnar til pensjónina ikki vera settar av. Vilja tit lækka fólkapensjónina? Javnaðarflokkurin vil ikki!
4: Almannaøkinum manglar 14 mió. til verandi virksemi. Vilja tit hava verri tænastu og fleiri uppsagnir innan almannaøkið? Javnaðarflokkurin vil ikki!
5: Útbúgvingarøkinum manglar 10,8 milliónir, ið skulu finnast við at rationalisera økið. Vilja tit hava lækkandi støði í fólkaskúlanum, á miðnámi, í yrkisútbúgvingunum ella á Setrinum ? Javnaðarflokkurin vil ikki
6: Miðfyrisitingin skal spara 10 milliónir, og eisini hetta má gerast við at siga eina rúgvu av fólki upp. Hetta fer at merkja, at fakliga ráðgevingin til politisku skipanina næstan hvørvur, og politikarnir standa á berum. Hvar eru rættartrygdin og skynsomu avgerðirnar tá ? Vilja tit, at hetta skal henda ? Javnaðarflokkurin vil ikki.
Prísurin fyri sokallaða “avlopið” í 2016
Javnaðarflokkurin harmast um, at so illa er stýrt, at hall framvegis er á fíggjarlógini. Vit ynskja ikki at seta vælferðina í vanda fyri eitt null á botnlinjuni á fíggjarlógini komandi ár.
Tað BER TIL at fáa avlop á fíggjalógina við einum øðrum politikki.
Tað er ein avbjóðing, men hana vilja vit fegin átaka okkum, um Føroya fólk gevur okkum tað álit tann 1. september!


text:
Navn: Maria Djurhuus, 23 ár
Bústaður í Føroyum: Tórshavn
Útbúgvingarstovnur: Århus Universitet
Árgangur: 2015
Hvat dámar tær væl við útbúgvingini á tínum útbúgvingarstaði?
Lestrarumhvørvið er ótrúliga gott! Útbúgvingin er í høvuðsheitum sjálvlestur, og man hugsar kanska at hetta kann gerast einsligt. Men tað eru ótrúliga nógvir møguleikar fyri at luttaka í sosialum tiltøkum - alt frá at dansa og spæla badminton til revy og temaball. Nú eri eg ikki tann, sum renni til allar sosialar aktivitetir hvørja viku, men eg haldi at tað gevur nakað heilt serligt, at man merkjir at stemningurin millum tey lesandi er góður, at fólk kenna hvønn annan og koma hvørjum øðrum við. Og so veit man eisini, at tað altíð er ein møguleiki fyri at luttaka í onkrum, um man keðir seg ella følir seg einsamallan.
Yndisgrein í sálarfrøðini (teoretikari ella rættningur)?
Inntil víðari haldi eg at klinisk psykologi er tað økið, sum er mest spennandi.
Hevur tú ella hevur tú havt nakað lestrarstarv?
Eg eri ikki byrja á starvinum enn, men eg fari at arbeiða sum sjálvboðin á Klinik for OCD og Angstlidelser á Aarhus Universitetshospital í Risskov, har eg skal vera skrivari (referent) til bólkaviðgerir.
Hvat ætlar tú at brúka útbúgvingina til, og hvat er títt dreymastarv?
Nú havi eg bert lisið í 1,5 ár, og haldi tað er sera ringt at siga sum nú er. Áðrenn eg byrjaði at lesa, var eg rættiliga vís í, at eg vildi arbeiða innan kliniska økið, og hetta er nokk eisini tað, sum eg helli mest til í løtuni. Men eg havi eisini funnið útav, at sálarfrøðin inniheldur so nógv meira, enn eg hevði roknað við. So eg veit slett ikki, tavagud.
Áhugamál/frítíðarítriv?
Eg brúki tað mesta av mínari frítíð saman við vinfólki og sjeikinum. Annars dámar mær sera væl at lesa eina góða bók ella hyggja eftir einari góðari seriu.
Ætlar tú tær aftur til Føroya?
Ja eg ætli mær at flyta aftur einaferð. Men eg vænti at eg fari at arbeiða í Danmark ella aðrastaðni í nøkur ár aftaná at eg eri liðug at lesa.
Hevur tú onkra stuttliga søgu um, hvat fólk siga, tá ið tey hoyra, at tú lesur sálarfrøði?
Uha, eg haldi ikki eg havi nakra serstaka søgu, sum var serliga stuttlig. Men av onkrari orsøk spyrja fólk ofta “skal man ikki hava mega góðar karakterir fyri at sleppa inn har?” Annars eru tað mest viðmerkingar so sum: “Fert tú so at analysera meg nú?” ella “Hvat hugsi eg um beint nú?”.


text:
Ari av Rana
14.02.2018 - 14:16
Tíðindi > Tíðindi > Kongalig
Fyrrverandi danski forsætisráðharrin, Anders Fogh Rasmussen, sigur, at hann skilur hví Henrik prinsur helt fast í sínari sannføring í so nógv ár.
Henrik prinsur vísti fleiri ferðir sína ónøgd við, at hann átti tittulin“Hans Højhed” og ikki “Hans Majestæt”. Og nú sigur fyrrverandi forsætisráðharrin, at hóast tað kann virka sum ein mótsøgn, at ein maður í hansara støðu gjørdi tað, so hevði hann í høvuðsheitum rætt.
- Fyri hann var tað ein spurningur um grundsjónarmið: Konan hjá einum kongi er ein drotning og ein “majestæt”. Hví er tað sama ikki galdandi fyri manninum hjá eini drotning ? Men tað er ein torskildur grundlógarspurningur, skrivar Anders Fohg Rasmussen á Facebook.
Anders Fogh Rasmussen slær fast at hann heldur, at maðurin hjá eini drotning eigur at kallas “Hans Majestæt” heldur enn “Hans Højhed”.
Hann nevnir, at drotning Ingrid í síni tíð kundi havt tittulin sum ríkisstjóri (um kongurin var sjúkur ella uttanlands), tí at hon eisini hevði tittulin “Hendes Majestæt”. Sami tittul, sum krúnprinsessa Mary fer at fáa.
Men tá tað er maðurin hjá ríkisstjóranum, er tittulin “Hans Højhed”. Hetta heldur Anders Fogh Rasmussen eigur at verða broytt.
- Eg haldi, at tíðin er komin til at finna eina loysn hesum viðvíkjandi, so at tað verður fullkomið javnrættindi millum kynini, sigur Anders Fogh Rasmussen.
Hann viðurkennir tó, at tað løgfrøðiliga verður torført.


text:
Maisild (sildaættin)
Alosa alosa (Linné, 1758)
Stødd: Maisild verður í mesta lagi 70 cm.
Dýpi: Óvist, men hon er vanliga ikki djúpari enn 7 metrar. Anadromur fiskur, ið gýtir langt uppi í stóru áunum í Evropa um várið. Yngulin fer á sjógv um heystið.
Litur: Hon er blá um bakið, silvurblonk um síðurnar. Oftast hevur hon ein dimman blett fremst á síðunum, aftan fyri kápurnar.
Teinar: R 18-21; G 20-26; Ry 57-58;
Lýsing: Hon hevur sildaskap. Kropshæddin við uggafjaðrarnar er størri enn høvuðlongdin. Maisildin hevur hvast kjalarskrubb. Yvirkjafturin hevur eina týðiliga kloyvu framman, sum undirkjafturin passar í. Kápan er ríput.
Eyðkenni: Táknatindarnir á fremsta táknaboganum (inni í boganum) eru fínir og langir, úr 90 upp í 120 í tali. Hon líkist nógv stavsild. Ein munur teirra millum er, at stavsildin hevur úr 40 upp í 60 táknatindar, og teir eru styttri og tjúkkari, og at stavsild hevur fleiri blettir aftur eftir síðunum.
Týdningur: Nakað verður veitt til matna.
da: Majsild, en: Allis shad, fr: Alose vraie, ís: Maísíld, no: Maisild, tý: Maifisch
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Sildafiskar Clupeiformes
Hópurin hevur 5 ættir við 84 slektum og 364 sløgum.
Av hesum er undir Føroyum bert tann eina ættin, við 3 slektum og 4 sløgum:
Sildafiskarnir eru smáir til miðalstórir fiskar. Teir hava stóra leysa roðslu, langar táknabogar, eina ryggfjøður, eina gotfjøður, og teir hava ikki fitifjøður.
Teir eru uppsjóvarfiskar, nøkur sløg ganga í torvum. Meginparturin av sildafiskunum livir í sjónum, men nøkur sløg eru anadrom og nøkur eru í feskvatni.


text:
Havstovan hevur til endamáls at gera kanningar av føroyskum havumhvørvi og tí livandi tilfeingi, har er, og at ráðgeva og kunna landsins myndugleikum og almenningi um hesi viðurskifti. Á hvørjum ári skal hon lata Føroya Landsstýri upplýsingar viðvíkjandi støðuni í fiskastovnunum á føroysku landleiðunum og á sjóleiðum uttan fyri føroysku landleiðirnar, sum føroysk fiskifør gagnnýta, og skal gera vísindaligar tilráðingar og metingar samsvarandi endamálinum í lógini um vinnuligan fiskiskap. Fyri at røkka hesum setningi ger Havstovan á hvørjum ári fiskirannsóknir við egnum ("Magnus Heinason") og leigaðum skipum, og harumframt kanningar av veiðuni hjá fiskiskipum.
Á heimasíðuni er nógv áhugavert tilfar, sum ikki beinleiðis er ætlað undirvísing, men er góð kunning hjá læraranum.


text:
Agnar Frederiksen
07.02.2018 - 21:35
Ítróttur > Ítróttur > Hondbóltur
Vestmannakvinnur kunnu fara aftur um Suðuroyðarfjørð við einari tryggari leiðslu undan seinnu hálvfinaluni. VÍF vann tíggju-máls sigur eftir 7-15 leiðslu í hálvleikinum í VB-høllini í kvøld.
VÍF kom sera væl frá byrjan, og kom skjótt uppá 4-0. Heimaliðið hevði trupult við at fylgja við. Tað vórðu ikki nógv mál skoraði ímóti VÍF, og oddaliðið í Hvonn-deildini var omaná allan vegin í Vági.
VB megnaði ikki at minka um munin í 2.hálvleiki, og harvið gera fyritreytirnar til seinna dystin betri. VÍF fekk munin uppá 10 mál, og hevur nú væl og virðiliga annað beinið í finaluni.
Kyndil vann við 12 málum í Hoyvík fyrr í kvøld, og tískil sær tað út sum, at talan verður um finaluna, ið tey flestu sóu fyri sær undan hálvfinalunum: Eina finalu millum Kyndil og VÍF.
Seinna hálvfinalan verður leikt í Vestmanna sunnudagin.Fyrru hálvfinalurnar hjá kvinnum í Faxe Kondi kappingini:
H71 - Kyndil
: 19-32(8-17)Toppskjúttar: Maria H. Weyhe(H71) 12, Turið Arge Samuelsen(Kyndil) 10VB - VÍF
: 18-28(7-15)
Toppkjúttar: Agnes Fallesen(VB) 7, Agnas Olsen(VÍF) 10


text:
Paddufiskur (toskaættin)
Raniceps raninus (Linné, 1758)
Stødd: Paddufiskur verður í mesta lagi 30 cm langur, vanliga upp í 25 cm.
Dýpi: Vanliga er hann úr vatnskorpuni niður á 100 metra dýpi, undir Føroyum tó niður á 140 m.
Litur: Hann er javnt dimm- ella blábrúnur um allan kroppin. Fjaðraendar og granar eru ljósari, tó er hann ikki ljósari um uggafjaðrarnar.
Teinar: R1 3; R2 60-66; G 53-60.
Lýsing: Paddufiskur hevur smalt sporl og er breiðvaksin framman. Fremra ryggfjøðurin er evarska lítil. Aftara ryggfjøðurin er long og nakað høg. Gotfjøðurin er heldur styttri enn aftara ryggfjøður, annars eru tær í skapi nakað líkar. Hann hevur rættiliga stórar og rundar uggafjaðrar. Búkfjaðrarnar eru smáar, og tveir teir fremstu teinarnir eru langir. Sterturin er rundaður aftan. Paddufiskur hevur stórt høvd. Kjaftklovin kemur aftur um eygað.
Eyðkenni: Breiði framparturin, ið smalkar ógvisliga aftan fyri endarnar á uggafjaðrunum.
Týdningur: Paddufiskur hevur ikki vinnuligan týdning.
da: Sortvels, en: Tadpole fish, fr: Trident, no: Paddetorsk, tý: Froschdorsch
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Toskafiskar Gadiformes
Hópurin við toskafiskum hevur 9 ættir 75 slektir og 555 sløg.
Undir Føroyum eru 5 ættir ið hava 26 slektir og 36 sløg:
Teir hava heldur stórligt høvd. Teir hava eina til tríggjar ryggfjaðrar og eina ella tvær gotfjaðrar, summir hava stert, aðrir bert ein spíss. Á nøkrum sløgum er roðslan lítil og sløtt, á øðrum stór og rísin. Á flestu sløgunum eru uggafjaðrarnar aftari enn búkfjaðrarnar.
Nógv av sløgunum hava grunnnøs.
Teir eru bæði á grunnum og djúpum vatni. Við Føroyar liva allir toskafiskarnir í sjónum, men okkurt slag úti í heimi er í feskum vatni, og nøkur eru í blandingsvatni.


text:
Innbjóðing til stutt venjaraskeið
Borðtennissamband Føroya bjóðar við hesum til stutt venjaraskeið nú leygardagin tann 18. august. Skeiðið er serliga ætlað nýggjum og lættari royndum venjarum og spælarum, sum fáa frálæru og hugskot til byrjunarvenjingar saman við børnum og foreldrum. Endamálið er, at vit fáa fleiri – ung sum gomul – bjálvað til at taka ímóti nýggjum spælarum við stuttligum og munagóðum venjingum.
Á skrá verður:
· Grundfrálæra
· Stutt teori og hugskot
· Praktiskur partur
Tað verður tann praktiski parturin, ið kemur at fylla mest. Hesa løtuna fara vit at royna tað í verki, sum vit hava lært í undirvísingini.
Skeiðið verður í Borðtennishøllini – í kjallaranum í høllini á Hálsi leygardagin frá kl.15.00 – 17.30. Undirvísari verður svenski instruktørurin, Jan Berner.
Skeiðið er ókeypis. Neyðugt er ikki við tilmelding.
Øll eru hjartaliga vælkomin!


text:
13. Mar 2012
5. og seinasta umfar í Grand Prix kappingini fyri einstaklingar verður leygardagin 17. mars kl. 12 í skúlanum við Løgmannabreyt. ...
23. Feb 2012
GP3 í einmansleiki, ið skuldi vera nú leygardagin 25. febr. - er útsett til leygardagin 3. mars vegna hølistrupulleikar. Tað vísti seg, at høllin, ið skuldi húsa borðtennis leygardagin 25. febr. var dupultbókað, og ikki fekst nøkur onnur høll við so stuttum skotbrái.Sostatt vera GP3...
22. Feb 2012
Leygardagin 25. febr. verður 3. umfar í GP-kappingini í einmansleiki.Spælt verður í skúlanum við Løgmannabreyt, og byrjað verður kl. 12.Tilmelding í seinasta lagi fríggjadagin. ...
19. Feb 2012
Seinna umfar í GP-kappingini í tvímansleiki hevur verið í høllini í Trongisvági í dag. Vinnararnir eru nú funnir, og eru teir hesir:U-13: nr.1 Andrias Petersen og Hanus Sørensen, Tórnr.2 Hákun Agnarsson og Magnus H. Jacobsen, Tórnr.3 Leon Rasmussen og Aksel Kallsberg, Tór U-17:nr.1 Knútur Jóannesarson...
16. Feb 2012
2. umfar í GP-kappingini í tvímansleiki verður sunnudagin 19. febr. í høllini í Trongisvági.Byrjað verður kl.13. Heiðursmerki verða latin vinnandi pørunum. ...
04. Feb 2012
12 ungir borðtennisleikarar eru í hesum døgum í Roskilde í Danmark.Har taka teir lut í kapping saman við leikarum úr m.ø. Danmark og Svøríki.Vit frætta frá teimum, at væl hevur gingist fyrra kappingardagin - leygardagin 4. febr. 2012.Hanus Sørensen hevur vunnið Puslinge B kappingina -...
28. Jan 2012
2. umfar í Grand Prix kappingini í einmansleiki varð avgreitt leygardagin 28. jan. 2012. Bólkur A: Nr. 1 Peter Niclasen, TÓRNr. 2 Hallur Thorsteinsson, TÓR Nr. 3 Fróði Jensen, TÓR Nr. 4 Pætur Albinus, TÓR Nr. 5 Eyðun Ellendersen, TÓR ...
24. Jan 2012
2. umfar í Grand Prix kappingini fyri einstaklingar verður leygardagin 28. januar í skúlanum við Løgmannabreyt í Tórshavn.Byrjað verður kl. 12. Tilmeldingar til: vagnur80@hotmail.com ella peter.hentze.niclasen@skulin.fo í seinasta lagi fríggjadagin 27. januar kl. 19.vhKappingarnevndin ...


text:
Tað var ein flokkur av fryntligum skorpiónum, ið tók móti fjølmiðlunum á tíðindafundinum á Hotel Føroyum í gjár. Teir lovaðu, at tað vit fáa í kvøld á Summar Festivalinum verður hvørki meira ella minnið enn Scorpions.
– Vit eru Scorpions, og okkara tónleikur er fangandi rokkløg, ið ljóða sum vit, eingin onnur rødd ljóðar sum røddin hjá Klaus Meine, tá tú hoyrir Scorpions, so veitst tú, at tað er okkum tú hoyrir, greiddi gittarleikarin Rudolf Schenker, tá hann var atspurdur, um hvat vit kundu vænta okkum at hoyra á Vágsbøi í kvøld.
– Tá vit byrjaðu at spæla tónleik høvdu vit teirri filosofi, at vit skuldu ferðast kring allan heim við okkara tónleiki, og tað er feitt enn at hava somu filosofi, greiddi Rudolf Schenker frá um orsøkina, til at bólkurin var komin til Føroyar.
– Vit fara allastaðni, har tey hava ravmagn, og sjálvt um hetta ikki beinleiðis er á vegnum til Brasil, har vit spæla næstu konsertina, so vildu vit fegin higar, og fáa eitt sindur av vatni, áðrenn vit skuldu til regnskógin, helt Klaus Meine sangari fram.
Tónleikarnir lovaðu, at konsertin í kvøld fer at verða eitt ordiligt rokkshow.
– Í 80’unum var okkara show risastórt, tað var ein onnur tíð, alt skuldi verða so stórt sum møguligt. Í 90’unum var ein heilt onnur tíð, áhugin fyri stóru konsertunum fór. Konsertir skuldu helst vera í smáum klubbum. Tí var eingin orsøk at brúka nógvan pening upp á stórt show, ístaðin valdu vit at fokusera upp á tónleikin. Sjálvandi skulu vit hava eitt stórt ljósannlegg, og spæla á einum stórum palli, tí tað skulu vit brúka til framførsluna, men tónleikurin skal vera í fokus, greiddi Rudolf Schenker frá. Limirnir vístu á, at eftir tríggjar væleydnaðar framførslur í London, er sjálvsálitið í topp.
Limirnir í Scorpions kendu best Føroyar, sum landið við einum fótbóltslandsliði, sum var sera trupult at vinna á, áðrenn leiðin gekk hendan vegin. Men longu á vegnum til Havnar fekk bólkurin nógv onnur inntrykk. Hetta er eitt vakurt land, og tað er fasinerandi við øllum vatninum, sum fyllur áirnar her, segði Klaus Meine. Áðrenn limirnir byrjaðu at fregnast um, hvønn mat teir áttu at royna, og um seyðakjøtið ella fiskurin var at fyritrekkja.


text:
Nú 10 ár eru fráliðin síðan seinastu ferð, at eg luttók í Prix Føroyum, so kann eg ikki annað enn gerast eitt sindur nostalgiskur. Hetta var samstundis eisini seinastu ferð, at Prix Føroyar bleiv skipa við einari stórari finalu í Norðurlandahúsinum. Í 2005 var Prix Føroyar ein lítil partur av stóra Atlantic Music Event sýnisglugganum.
Tað var ein ótrúliga mennandi og gevandi uppliving at luttaka í Prix Føroyum bæði í 1999 og í 2003, og sum blaðmaður í 2005.
Eg hugsi ofta, um hvat Prix Føroyar gjørdi við føroyska tónleikapallin. Men eisini, um, hvat ein tílík kapping hevði gjørt við tí talentmassa vit hava í dag. Har eru so nógv fólk, ið sita inni við strórum talentum, ið tey áttu at blivið motiveraði til at brúka.
Sjálvandi er alt tað upplagda, at sakna við Prixnum t.d.:
- At eini 900 nýggj løg blivu skrivaði til Prixið, tey 10 árini tað var.
- At nakrar av bestu mentanarsendingunum í Sjónvarpið hevur gjørt, vórðu gjørdar í sambandi við Prixið.
- At vit sluppu at uppliva okkara fremstu talentir á palli í Norðurlandahúsinum.
- At vit tónleikarar sluppu inn í stovurnar hjá nærum øllum føroyingum í gjøgnum Sjónvarpi og Útvarpið.
Men so er tað eisini spenningurin, kenslan rundanum og motivatiónin, ið vit øll fingu til at gera tónleik, fyri at kunna luttaka, vísa okkum fram fyri einum kvalifiseraðum dómarapaneli, fyri at blíva vigaði, og vónandi funnin nóg tung til at sleppa í Norðurlandahúsið, at luttaka í tí størsta showcase tiltakinum, ið vit høvdu.
Venjingarlegurnar, ið vit fóru á, áðrenn finalurnar vóru eisini ómetaliga góðar, og eisini gevandi. Well, all in all, so eri eg ómetaliga glaður fyri, at eg slapp at uppliva Prix Føroyar og vera partur av tí.
Eg haldi at í hesum sponsor tíðum, hevði verið framúr, um Kringvarpið og Norðurlandahúsið kannaðu møguleikan fyri at finna sponsorar til at gjalda fyri eitt nýtt Prix Føroyar, eitt við finalu í Sjónvarpi úr Norðurlandahúsinum. Við innleiðandi umførum, gjarna kring alt landið (tað var sku sjarmerandi), gjarna sent beinleiðis í útvarpið ella við simplari sjónvarpsstreaming (2-3 kamera) og finalu í Norðurlandahúsinum, undanumfarssjónvarpssendingar við Johan í Kollafirði ella Tróndi Vatnhamar, og annars bara bunkum av tónleiki.
Á Facebook er ein bólkur, ið vil hava prixið aftur á skrá, fari í hann so standa vit sterkari.


text:
Love
Lógir fyri norrønt vegforum, føroysku deild.
(Viðtiknar av føroyska stýrinum tann 30/3-1990)
§ 1
Navn deildarinnar er: Norrønt vegforum, føroyska deild.
§ 2
Deildin er limur í nordiskt vägforum, sum hon hevur endamál og og lógir saman við.
Endamálið er at menna vega-, vegaferðslu og vegaflutnings- økið í samstarvi millum yrkisfelagar í Danmark, Finnlandi, Íslandi, Noregi og Svøríki.
Endamálið verður framt við:
a) at hava vegakongressir
b) samskipan av gransking og
c) ymisk sløg av fundar- og nevndarvirksemi.
§ 3
Limir í deildini kunnu gerast: stovnar, feløg, fyritøkur, verkfrøðingar og aðrir einstaklingar, sum í virksemi sínum og vitan innan vegaøkið kunnu vera við til at fremja endamál felagsins.
§ 4
Deildin skal hava limafund minst eina ferð um árið.
Deildin verður stjórnað av stjóranum á Landsverki sum formanni og 4 stýrislimum afturat honum. Tveir stýrislimir og ein varastýrislimur vera valdir mak ár, og hinir tveir stýrislimirnir og ein varastýrislimur stak ár. Grannskoðari, sum ikki er limur í stýrinum, verður eisini valdur stak ár. Stýrið velur sjálvt skrivara.
Annars boðar formaðurin til fundar, tá ið hann heldur, at tørvur er á tí, ella tá ið tveir stýrislimir ynskja tað. Avgerðir hava bert gildi, um meirilutin í stýrinum atkvøður fyri.
Skrá fyri limafundir:
1. Val av orðstýrara.
2. Góðkenning av dagsskrá.
3. Góðkenning av frágreiðing frá seinasta limafundi.
4. Frágreiðing formansins.
5. Framløga av grannskoðaðum roknskapi.
6. Frágreiðing frá nevndunum.
7. Val av stýri sambært § 4.
8. Ymiskt.
§5
Roknskaparárið er álmanakkaárið.
Grannskoðaður roknskapur skal leggjast til góðkenningar á fyrsta limafundi á hvørjum ári.
§ 6
Lógir deildarinnar skulu altíð vera í samsvari við galdandi lógir fyri nvf. Lógir nvf 's galda eisini fyri føroysku deildina.
(Broytt seinast sambært viðtøku á limafundi tann 14. mai 2008.)


text:
Profile
Blog
Photos
Videos
Hey tit :) Gott nyggjár!
vit hava tíverri ikki verïd so raskar at skriva inn á her og tad er millum annad ti at vit fjakka o.l. haha. Ferdin byrjadi annars i Hong Kong i nakrir timar, har vit foru inn i byin at hyggja :) tad var mega surrealistiskt, men ordiliga kul. So flugu vit til Auckland, NZ so tit kunnu ätla vit hövdu alvorligt ¨jet-lag¨ aftaná uml 24 tímars flúgving :O Vit hildur nýggjar har og tad var alvorlig fest og ballade vid 3 nyggjum vinum frá hostellinum :)
Vit hava valt at fara á ein organiseradan túr ígjögnum norduroynna og oman i suduroynna, vid tí sum eitur Kiwi Experience (vit hava tikid rutuna sum eitur Funky Chicken). Hann tekur 19 dagar tilsamans, men tú velur sjálvur när tú fert av og á - hop on, hop off - avtala. Eftir 3 dagar vid Kiwi Experience, eru vit komnar oman til Waitomo. Vit hava upplivad ordiliga nogv hidartil. Hava verid á Hahei Beach, sum var svakliga lekkur og so hava vit gingi i regnskógi etc etc. Her er ordiliga heitt og lekkurt og seinni í dag fara vit til Black Water Rafting inni i grottum, sum gjarna skuldi verid feitt! Vit hava eisini meldad okkum til ymsar adrar aktivitetir umvegis kiwi experience - til dömis hava tär djörvu av okkum meldad seg til at hoppa vid faldskermi.
Muss og klemm. Vit sakna tykkum har heima. Og vónandi fara vit at gerast raskari at skriva inni á her..
PS - Kanska tad riggar at koyra myndir inn á.
- comments
Arnhold lol Funky Chicken :p Gott nýggjár til tykkum allar =) Btw hvussu fanin kann man flúgva í 24 tímar ? :O Trúði ikki at tað kundi fara so langt upp. Eg googlaði: "Flights from Hong Kong to Auckland, New Zealand" Og har stóð duration: 13hr 10mn. Tóku tit ein detour? :D
Arnhold Læs eitt sindur meira, havi funnið ítav, at tað er ógvuliga ymiskt. Tað mesta eg fann var Duration: 32hr 25mn. Oo Tað er f***ed up, man tíðarmunurin verða orsaka av slag av flogfari?
Arnhold ah tað eru millumlendingarnar sum hava størsta skyldina :P Møguliga eitt sindur við flogfari at gera eisini. Hattar til 32 tímar millumlendir 2 ferðir, Shanghai og Melbourne. Náh so var man tað klókari, sorry for the spam.
Annika Heeeeita hatta ljóðar feitt :) Hopi at tit hugna tykkum meega .. Hvør valdi at leypa fallskýggja ? Tit burdu allar alvorliga gjørt tað eftirsum tit kunna. Tað er absolut ikki nakað tit angra, trust me ;) Nær fara tit til næsta land ? Annars, so sakna vit/eg tykkum ordiliga nógv, og gleði meg longu til apríl :D Hyg for myg ;)
Maria Hallo I 4 tøser! Har lige læst jeres fine blog og set billeder - er jo på ingen måde misundelig ;-) Har også læst op for Omma og hun synes det lyder meget spændende og må være helt fantastisk - det ender med at hun selv tager en tur :-D Ha´ det nu rigtig godt!!
Katrin Christophersen s*** tað ljóðar kul og spennandi hjá tykkum...:D her heima er saknurin stórur..:( Sissal góða, e vil gjarna hava at t skr aftur til min á FB :P hehe.. veit væl tit ik hava so nogva tíð til tílíkt, meeen i miss u...:* vóni tit allar hava tað yvir mega gott...:) heilsa maoriunum frá mær..:D